Pembiakan Kodok Surinam

Untuk melihat proses kelahiran ini secara umumnya kita tahu bahawa ia bukanlah suatu proses yang tampak ‘indah’ di mata. Ada juga individu yang pengsan tengok bini depa beranak.

Tetapi untuk melihat proses penetasan bagi Kodok Surinam atau nama saintifiknya Pipa pipa ini, pasti mampu untuk membuatkan sesiapa sahaja berasa tidak selesa, terutama sekali buat individu yang mempunyai “trypophobia”.

Tidak seperti spesies kodok atau katak lain yang bertelur pada satu tempat, Kodok Surinam akan menjaga serta meletakkan telurnya sangat hampir dengan diri sendiri, iaitu pada bawah kulit yang terletak di belakang badan.

Apa yang anda baca itu betul, kerana Kodok Surinam ini meletakkan telur-telur nya ke dalam lubang yang terdapat pada belakang badan nya. Ini dilakukan sehingga tiba masa yang sesuai untuk ia menetas.

Proses Mengawan

Sejurus ketibaan musim hujan, Kodok Surinam jantan akan memulakan ‘nyanyian’ untuk menarik perhatian Kodok Surinam betina dengan mengeluarkan bunyi “klik” yang dibuat menggunakan tulang hyoid yang terdapat di dalam kerongkong.

Jika ada Kodok Surinam betina yang tertarik dengan nyanyian itu, ia akan mula mencari dan mengesan kedudukan si jantan. Selepas dihampiri, badan si betina akan dinaiki oleh kodok jantan. Si betina kemudian akan tunjuk tanda ‘bersedia’ dengan menggetarkan badan nya. Bermula la proses persetubuhan yang ada kalanya memakan masa 12 jam.

Kodok lebih hebat dari mike yob.

Pada masa yang sama, Kodok Surinam betina akan melepaskan sejumlah 60 hingga 100 biji telur. Kodok Surinam jantan akan menangkap telur tersebut, mempersenyawakannya, kemudian meletakkan telur-telur yang telah disenyawakan itu tadi ke dalam lubang yang terdapat di belakang badan Kodok Surinam betina.

Keadaan belakang badan Kodok Surinam betina pada masa ini hampir menyerupai jerawat atau “whitehead” yang terdapat pada kulit manusia tu.

Setelah lubang-lubang di belakang badan Kodok Surinam betina itu dipenuhi dengan telur, kulit baru akan tumbuh meliputi telur-telur itu, ia adalah untuk melindungi zuriat nya selama 4 bulan mendatang.

Semasa dalam tempoh ‘hamil’ selama 4 bulan itu, Kodok Surinam betina jarang sekali dapat dilihat. Kerana pada waktu ini, mereka kurang mendedahkan diri. Ia dilakukan bagi melindungi diri dan anak-anak yang sedang membesar di bawah kulitnya itu dari pemangsa.

Kelahiran

Tidak seperti spesies katak biasa yang kita lihat menjadi berudu ketika menetas, Kodok Surinam telah pun melalui proses transformasi menjadi berudu sejak berada di dalam kulit ibu itu lagi.

Dan apabila sudah tiba masa untuk telur Kodok Surinam itu menetas @ lahir, anak-anak itu akan mula mengorek lubang pada kulit tersebut dengan menggunakan kaki mereka.

Anak-anak Kodok Surinam ini akan terus memperolehi ciri-ciri seperti Kodok Surinam dewasa, cuma ia mempunyai saiz yang sangat kecil.

Anak-anak Kodok Surinam ini kemudian akan terus hidup dan mencari makanan sendiri tanpa perlu penjagaan dan pengawasan daripada ibu nya.

Selepas selesai proses kelahiran ini, ibu nya akan menanggalkan kulit yang digunakan bagi menutup lubang-lubang semasa tempoh ‘hamil’ dan akan kembali memulakan kitaran baru.


Chupacabra: Haiwan Penghisap Darah Amerika

Chupacabra (bermaksud penghisap darah kambing dalam bahasa
Sepanyol) adalah haiwan lagenda yang menjadi buah mulut warga Amerika sejak
rekod pertama kali penampakkan di Puerto Rico. Nama ini diambil sempena tabiat
haiwan ini menghisap darah haiwan ternakan sehingga kering, terutamanya
kambing.

Ciri-ciri tubuh Chupacabra adalah pelbagai. Yang paling
biasa adalah tubuhnya berupa reptilia, tidak berbulu, berkulit kelabu-kehijauan
dan berkuku panjang. Tingginya lebih kurang saiz 0.9 hingga 1.2 meter dan mampu
berdiri seperti kangaroo. Tabiat pemakanannya tidak seperti pemangsa lain, ia
menghisap darah mangsa sehingga meninggalkan kesan tiga atau dua lubang di
leher. Chupacabra juga memakan habis sebahagian organ mangsa.

Sejarah Chupacabra bermula dari 1995 di Puerto Rico. Lapan
ekor kambing biri-biri telah mati dan lehernya telah ditebuk dan kehilangan
banyak darah. Beberapa bulan kemudian iaitu bulan Ogos, seorang saksi bernama
Madelyne Tolentino melaporkan pernah melihat Chupacabra di kota Canóvanas, di mana kota itu pernah dilaporkan bahawa
banyak haiwan ternakan dan peliharaan para peladang mati dengan keadaan yang
sama.

Pada tahun 1975,
kota kecil Moca dilanda kes kematian haiwan ternakan yang sama. Kemudian,
makhluk penghisap darah itu warga kota gelarkan sebagai El Vampiro de Moca atau
Pontianak Moca. Pada andaian awal, mereka menjangkakan bahawa kematian haiwan
ternakan ini adalah kerja kumpulan ajaran Satan. Namun berita tentang
Chupacabra tersebar dan warga Moca mengetahui ini kerja haiwan dahagakan darah.

Sejak kes Puerto
Rico itu, pelawak bernama Silverio Pérez mengambil kesempatan dengan menamakan makhluk
itu dengan nama Chupacabra ketika dia bertugas sebagai DJ radio tempatan. Kemudian,
negara lain juga dilaporkan telah menemui makhluk yang sama seperti di Republik
Dominican, Argentina, Bolivia, Chile, Columbia, Mexico, Brazil, Honduras, El
Salvador, Nicaragua, Panama, AS, dan Peru. Pokoknya hampir seluruh benua
Amerika telah menyaksikan makhluk yang menggugat rezeki para peladang.

Chupacabra juga telah ‘menakluk’ negara luar dari benua
Amerika. Di Manipur, India banyak haiwan domestik dan ayam telha mati dengan
cara yang aneh dan rakyatnya mengesyaki ini adalah perbuatan Chupacabra.
Beberapa saksi juga telah menyaksikan
penampakan haiwan aneh ini di depan mata.

Dari Chupacabra inilah, lahir pelbagai teori untuk
menyelesaikan kewujudan haiwan penghisap darah ini. Sesetengah pengkaji UFO
beranggapan bahawa Chupacabra adalah ‘anjing’ makhluk asing yang bertugas untuk
mencari benda hidup bagi dijadikan sebagai kajian. Manakala sebilangan pemburu
Chupacabra pula beranggapan Chupacabra adalah haiwan rekaan tentera AS bagi
menguji kekuatannya sebagai senjata biologi. Malah dikatakan haiwan ini
kononnya bersenyawa dengan spesis anjing atau dubuk untuk menghasilkan baka
yang kuat.

Tapi, persoalannya sekarang, adakah Chupacabra ini wujud?

Dalam lima tahun penyiasatan oleh penyiasat bernama Benjamin
Radford yang telah didokumtasikan dalam buku Tracking the Chupacabra pada tahun
2011, konklusi dari saksi penampakkan Madelyne Tolentino adalah berdasarkan
makhluk Sil yang ditayangkan dalam filem seram Species. Identiti Sil amat sama
dengan ciri Chupacabra yang Tolentino saksikan. Tambahan pula sebelum
penampakkan Tolentino mengaku bahawa pada waktu itu dia telah menonton filem
seram itu. Maka, kenyataan saksi itu bagi Radford adalah meragukan.

Radford juga bahagikan kes Chupacabra kepada 2 kategori:
laporan Puerto Rico dan Amerika Latin di mana haiwan ternakan diserang dan
darahnya kering, dan laporan AS di mana penampakkan yang disyaki Chupacabra
sebenarnya adalah anjing atau spesis koyote yang mengalami penyakit kulit yang
dikenali sebagai mange, menyebabkan haiwan kehilangan bulu dan disalah anggap
sebagai makhluk penghisap darah.

Akhir Oktober 2010, seorang biologis dari University of
Michigan iaitu Barry O’Conner menyatakan bahawa semua kes penampakkan
Chupacabra di AS adalah koyote yang dijangkiti oleh kutu Sarcoptes scabiei yang mengakibatkan keguguran bulu, kulit menebal
dan bauan tidak menyenangkan.

Dalam kes haiwan ternakan mati kerana kehilangan darah, memang saksi percaya bahawa kematian itu bukan kerja anjing atau koyote tapi kepercayaan mereka itu adalah salah. Memang anjing dan koyote menyerang mangsa. Buktinya jelas gigitan mereka menembusi kulit sehingga tinggalkan kesan lubang tapi dalah kes ini ia tidak menjamah mangsa tersebut.

Ada dua sebab yang logikal, sama ada ia tidak berpengalaman atau tidak berselera kerana sakit. Jadi mangsa yang diterkam dibiarkan hidup dan kemudian mati kerana kehilangan darah dan kejutan peredaran darah. O’Connor mengandaikan terhadap serangan kambing biri-biri bahawa ini sememangnya kerja koyote yang sakit kerana memburu biri-biri adalah mudah berbanding memburu arnab atau rusa.

Dari bukti-bukti saintifik ini, para saintis
percaya kewujudan Chupacabra hanyalah mitos atau lagenda urban masyarakat yang
menginginkan kemisterian dalam komuniti mereka. Jadi anda percaya dengan
kewujudan haiwan aneh ini?

RUJUKAN:

1. Radford, Benjamin.
“Slaying the Vampire: Solving the Chupacabra Mystery” Skeptical Inquirer, Vol. 35 No. 3, May/June 2011, Pages 45–48

2. Ross-Flannigan, Nancy (25 October
2010). “Scary
chupacabras monster is as much victim as villain”. The University Record. University of Michigan..

3. Than, Ker (28 October 2010). “Chupacabra
Science: How Evolution Made a Mythical Monster”. National Geographic. National Geographic
Society. Retrieved 14 July 2019

4. Selena, Katie (14 February
2018). “The Truth Behind The Legend of The Chupacabra”. All That’s Interesting Website. Retrieved 14 July
2019


Ideologi Liberal-Modeniti Membunuh Identiti Melayu

Kalau kau baca buku The Fourth Turning, atau kau boleh tonton di Youtube tentang penerangannya, kau akan tahu apa itu High, Awakening, Unraveling dan Crisis.

Ini semua adalah musim-musim sejarah yang
berputar bernama saeculum. Saeculum ini beredar dalam masa 80-100 tahun, dengan
setiap musim adalah lebih kurang 20-25 tahun, atau dalam satu generasi.

High bermaksud zaman ketinggian tamadun dan
falsafah bangsa tersebut. Falsafah bangsa Amerika ialah liberal globalis
demokrasi. Semua ini harus dipeluk secara sejagat.

Maknanya segala ukuran, dari segi hak asasi
manusia, ekonomi, ketelusan, politik, dan ketinggian ilmu berdasarkan standard
bangsa Amerika.

Kau semua tahu tak, negara paling bahagia di dunia ialah Bhutan, negara yang gunakan sistem beraja purba zaman Buddha yang langsung tak demokratik? Tapi tak pernah orang ukur pun. Selalu orang banggakan, Sweden dan Denmark.

Demokrasi diukur dari sudut pandang Bangsa
Amerika.

Kau perasan tak, watak orang jahat filem zaman dulu kat Hollywood niat jahat dia cuma satu, “nak menakluk dunia”. Tak kiralah Batman atau James Bond ke.

Sebab modeniti adalah uniformiti, jadi
impian menakluk dunia sering dijadikan motivasi.

Ini sebab modeniti mementingkan
keseragaman. Teknologi “cutting cookies” yang menghasilkan produk
untuk kegunaan massa. Kilang perindustrian menjana ekonomi pesat.

Liberal demokrasi, seperti komunisme dan
fasisme, adalah bersifat uniformiti. Modeniti.

Sepanjang kita hidup dalam Pax Americana
ni, liberal demokrasi telah melanggar segala adat resam budaya orang lain,
kesenian orang lain, fesyen orang lain.

Kenapa orang Melayu dilihat aneh pakai
tanjak pergi pejabat? Kenapa tanjak tu tak dijadikan pakaian biasa? Sebab kita
semua mengikut modeniti, kita akan mengikut arahan abang long besar kita.
Seperti yang ditulis dalam novel George Orwell, Nineteen Eighty Four.

Kerana modeniti itu bersikap keseragaman,
maka kerana itu wujudnya diktator dan kuku besi. Keteraturan mencipta
keseragaman. Dan untuk teratur, kena ada penumbuk besi kalau sebagai ketua.

Maka sebab itu seni budaya pada zaman
modeniti merudum. Daripada keindahan Sistine Chapel dan Notre Dam, kerana
modeniti, semua bangunan pun kaca dan keluli.

Sementara gerakan pasca moden adalah melawan
uniformiti, konformiti dan diktator. Melalui tech companies, mainstream media
dan dunia korporat, penindasan ini dilawan dengan cara alternatif.

Muzik alternatif misalnya, adalah respon
balas daripada muzik pop. Tetapi apabila budaya alternatif itu mula popular dan
tidak lagi melawan, dia mula menjadi mainstream dan akan ada orang lain yang
melawan.

Begitu juga dengan falsafah. Falsafah
postmodernism adalah falsafah yang menentang korporat, hegemoni, kawalan dan
kongkongan.

Semasa di era sebelum Perang Dunia Pertama,
liberal demokrasi adalah falsafah alternatif daripada falsafah yang berkuasa
masa itu, imperialisme.

Imperialisme adalah falsafah yang muncul
dari Christopher Columbus menjejakkan kaki ke benua Amerika, sampailah Neil
Armstrong menjejak kaki ke bulan, dan manusia tidak lagi menakluk “next
frontier” bukan untuk satu bangsa, tapi untuk satu umat manusia.

Tetapi bukan semua suka bersatu dan
berkerumun dengan benda popular. Dan berlakunya penentangan demi penentangan
hingga jatuhnya orde lama.

Ideologi imperialisme mula jatuh dengan
pesat selepas Perang Dunia Kedua, satu demi satu negara merdeka dari jajahan
imperialis. Indonesia berperang tahun 1945, Vietnam berperang berpuluh tahun.
Di negara Afrika peperangan gerakan merdeka menentang tentera kolonial pesat
pada 1950an. Gamal Abdel Nasser, Kwame Nkrumah.

Pun begitu kemerdekaan negara tak merdeka
falsafah juga. Falsafah liberal demokrasi dipaksakan untuk semua orang.

Jadi sekarang korang faham tak kenapa
rakyat Amerika suka Donald Trump? Sebab dia adalah presiden pascamoden pertama
Amerika Syarikat.

Sebar propaganda pakai Twitter, main
langgar political correctness, individu yang nak pecah belahkan dunia.

Pecahbelah bunyi negatif kan? Tapi bak kata lagu Zach de la Rocha, “I rather live one day as a lion, than a thousand years as a sheep.”

Pecah belah tu samalah bila kau tengok satu demi satu negara merdeka daripada penjajahan negara imperial lepas Perang Dunia Kedua, samalah macam kejatuhan rejim Komunis sejak runtuhnya Tembok Berlin, dan akan datang bila lepas sahaja liberalisme ni mati dengan rasminya, akan lahir lebih banyak lagi negara yang merdeka.

Scotland, Catalan, Basque, California,
Quebec, Flanders, Hong Kong, Taiwan, Acheh, Mindanao, Selatan Thai, Sabah dan
Sarawak, Papua, Bavaria – banyak wilayah nak warganya mula tak berpuas hati
dengan garis sempadan yang ditentukan imperialis.

Melayu sepatutnya lebih rapat budayanya
dengan Sumatera, bukan dengan Borneo. Bahasa Catalan jauh berbeza dengan
Sepanyol. Belgium Flanders tak sama dengan Belgium Wallonia.

Hakikatnya sempadan negara hari ini tidak
lagi dihormati, sama ada globalisasi, pendatang haram dan budaya datang dari
luar menghancurkan fabrik dan akar umbi bangsa. Itulah yang ditentang oleh
Donald Trump, Nigel Farage, Scott Morrison, Duertete dan Jair Bolsonaro. Mereka
inilah, barisan pemimpin pertama zaman pascamoden.

Dan dari sinilah, wujudnya zaman High yang
baru, seperti zaman peralihan zaman imperialisme ke liberal demokrasi lepas
Perang Dunia Kedua.

Zaman pascamoden ialah tentang identiti. Masa inilah, orang Melayu kembali pakai tanjak, pakai baju Melayu dan sampin, pergi pejabat kunyah sireh. Macam kat Arab sekarang orang pergi office pakai jubah.

Kerana tu, laman web yang menceritakan
tentang sejarah dan budaya kini semakin ramai peminatnya. Sebab zaman
pascamoden inilah, orang mula meninggalkan uniformiti.

Cuba bayangkan masa depan kita, pakai macam
zaman Kesultanan Melayu Melaka?

Kita belum lepas lagi zaman liberal
demokrasi, sebab tu kita susah nak bayangkan. Liat betul nyawa liberal nak mati
ni. Macam Attaturk.


Mitos Maui Di Sebalik Filem Moana

Filem animasi Moana menceritakan tentang seorang puteri Polynesia yang perlu mencari Maui, seorang makhluk separa-dewa legenda demi membantunya mempersatukan semula sebuah relik mistik dengan seorang dewi agar dapat menyelamatkan masyarakatnya.

Namun tidak seperti kebanyakan filem Disney yang lain, kisah yang menghiasi filem Moana bukanlah sekadar fiksyen fantasi. Akan tetapi, ianya dihasilkan dengan bersandarkan pada mitologi purba Hawaii, Mangareva, Tahiti, Tonga, Samoa dan Polynesia.Walaupun filem ini cenderung mengutamakan versi mitos masyarakat Polynesia berbanding versi-versi lain, Maui pada hakikatnya masih merupakan satu figura yang sangat penting dalam budaya-budaya lain.

Sebagai contoh, dalam mitos Hawaii, Maui memainkan peranan yang penting dalam kisah penciptaan mereka memandangkan Maui bertanggungjawab menyerahkan rahsia (penciptaan) api kepada manusia. Maui juga berperanan menghambat matahari agar ia bergerak lebih perlahan di langit sekaligus membuatkan siang menjadi semakin panjang.

MITOS MAUI YANG TIDAK DICERITAKAN

Gambaran yang diberikan oleh Disney tentang Maui agak berbeza dari mitologi sebenar memandangkan Disney perlu menyesuaikannya dengan penonton yang datang dari pelbagai lapisan masyarakat.

Dalam mitologi sebenar, Maui mempunyai empat orang saudara dan beberapa aksinya yang bersifat g4nas tidak dimunculkan di dalam filem. Tambahan lagi, Maui yang dipaparkan oleh Disney digambarkan sebagai seorang yang ditinggalkan oleh tuanya ketika beliau masih kecil, sebelum kemudiannya dibesarkan oleh seorang dewa. Sementara itu di dalam mitos, Maui secara umum dilihat sebagai seorang putera yang berbapakan dewa dan beribukan wanita manusia, sekaligus menjadikannya seorang separa-dewa.

Salah satu pemilihan besar yang dilakukan oleh pasukan animasi Disney adalah penampilan fizikal Maui. Dalam kebanyakan legenda, Maui digambarkan sebagai seorang pemuda yang bertubuh kurus dan usianya masih sekitar remaja, Rambutnya pula diikat dengan simpul di atas.

Namun di dalam animasi Disney, Maui ditampilkan sebagai seorang lelaki asli yang rambutnya kusut-masai (keriting) dan terjuntai ke paras bahu. Pada asalnya, Maui dilukis dengan tubuh yang lebih kurus. Namun kemudiannya, saiz badan karakter ini diubah selepas perbincangan dilakukan dengan pakar-pakar dari Oceanic Story Trust. Menurut mereka, Maui di dalam Disney perlu ditampilkan sebagai seorang lelaki yang bertubuh badan besar dan berperwatakan seorang perwira.

BEBERAPA KISAH YANG KONSISTEN DALAM MITOS MAUI

Walaupun terdapat kepelbagaian dalam legenda-legenda Maui, terdapat dua buah kisah yang konsisten. Kisah yang pertama melibatkan kisah di mana Maui mencipta kepulauan. Untuk melaksanakan tugas tersebut, Maui mengajak saudara-saudaranya untuk keluar memancing bersamanya.

Ketika mereka sedang ralit memancing, Maui mendapatkan cangkuk pancing ajaibnya di dasar laut. Kemudian, beliau memujuk saudara-saudaranya agar mendayung perahu dengan sekuat mungkin, kononnya kerana beliau telah berjaya menangkap seekor ikan besar. Maui kemudian mengambil kesempatan itu untuk mencipta beberapa buah pulau yang membentuk Kepulauan Hawaii (dan banyak lagi pulau lain).

Kisah kedua yang konsisten dalam mitos Maui adalah kisah di mana beliau menahan atau menghambat matahari. Dalam kisah ini, Maui dihikayatkan menangkap matahari dengan menggunakan rambut saudara perempuannya. Beliau melakukan hal yang sedemikian bagi membantu ibunya. Untuk tujuan itu, Maui menghvkum matahari sehingga ia bersetuju untuk membenarkan siang berlalu lebih panjang pada musim panas dan lebih pendek pada musim sejuk.

Dalam versi yang lain, Maui tidak menggunakan rambut saudaranya. Akan tetapi, beliau mengambil tulang rahang nenek-moyangnya yang bernama Muri-ranga-whenua lalu menggunakannya sebagai senjata untuk menvndukkan matahari demi membantu manusia mendapatkan hari siang yang lebih panjang.

LAGU ‘YOU’RE WELCOME’ DALAM FILEM ANIMASI

Lirik lagu ‘You’re Welcome’ dalam filem animasi Disney sememangnya selari dengan mitos-mitos Polynesia. Lagu ini mengingatkan kepada kita tentang betapa Maui sentiasa membantu manusia ketika hayatnya. Dalam mitologi masyarakat Polynesia, Maui diperlihatkan sebagai seorang separa-dewa yang terkenal dengan kenakalannya dan cangkuk pancing ajaibnya yang ikonik, yang diperbuat daripada tulang rahang Muri-ranga-whenua.

Masyarakat Polynesia juga memberikan kredit kepada Maui sebagai pencipta kepulauan mereka, sama seperti pandangan yang dipegang oleh kebanyakan budaya lain yang mengenali Maui.

Dengan sedikit penambahan berbanding mitos Hawaii yang diceritakan di atas, mitos Polynesia ada memerihalkan bahawa dalam sebuah perlayaran bersama saudara-saudaranya, Maui menggunakan d4rah dari hidungnya sendiri untuk mengumpan seekor ikan besar dari lautan dalam dan kemudian menangkapnya dengan menggunakan cangkuk pancing ajaibnya.

Sebaik sahaja ikan tersebut berjaya ditangkap, Maui segera bergegas mendapatkan seorang paderi yang boleh melaksanakan upacara dan doa yang sesuai ke atas ikan itu. Namun, saudara-saudara Maui tidak menunggu kepulangannya dan bertindak memot0ng dan membahagi-bahagikan d4ging ikan tersebut.

Daripada situlah makanya terbentung gunung-ganang, cenuram-cenuram dan lembah-lembah (dalam mitos Polynesia). Seandainya saudara-saudara Maui menuruti kata Maui, legenda menyebutkan bahawa pulau tersebut akan menjadi sebuah daratan rata sekaligus memudahkan penghuninya mengembara ke seluruh pulau.

MAUI DAN MITOS API

Dalam mitologi masyarakat Polynesia, Maui dipercayai sebagai anak kepada Taranga, isteri Makeatutara. Kisah kelahirannya yang ajaib ini melibatkan Taranga membvang anaknya yang masih bayi itu ke dalam lautan sambil tubuhnya dibalut dengan rambut Taranga sendiri. Kemudian, semangat lautan menemui bayi tersebut dan membalutnya pula dengan rumpai laut.

Nenek moyang Maui yang bernama Rangi lantas mengambilnya dan membesarkannya sehingga dewasa. Tatkala usianya sudah matang, Maui pun keluar mengembara mencari ibu dan saudara-saudaranya.

Mitos masyhur lain yang melibatkan Maui adalah penemuan api. Maui mendapati bahawa api sudah pun hilang dari muka bumi. Lantaran itu, beliau pun pergi mendapatkan dewi api, Mahuika dan mempelajari seni rahsia menyalakan api. Pada masa yang sama, kelakuan-kelakuan nakalnya membuatkan Mahuika naik marah.

Walaupun Maui berjaya mempelajari seni rahsia api, beliau nyaris-nyaris kehilangan nyawa di tangan Mahuika. Beliau mengubah bentuk tubuhnya menjadi seekor helang. Namun, tindakannya ini hanya menaikkan lagi kemarahan Mahuika yang lantas bertindak membakar daratan dan lautan. Maui kemudian memanjatkan doa kepada nenek-moyangnya. Setelah itu, hujan yang lebat pun turun dan memadam api yang membakar bumi.

Maui menemui aj4lnya semasa melaksanakan helah nakalnya yang terakhir ke atas Dewi Hine-nui-te-po. Dalam cubaan untuk menjadikan makhluk manusia itu dapat hidup abadi, Maui masuk ke dalam tubuh dewi tersebut dengan menyamar sebagai seekor cacing. Namun ketika beliau sedang cuba keluar dari tubuh Dewi Hine-nui-te-po, tubuhnya sendiri hancvr di tangan gigi dewi tersebut yang tajam lantas mengakibatkan Maui terbvnuh.

TERJEMAHAN:

Veronica Parkes. (7 Mac 2017). Disney ALMOST Got it Right: From Moana to Mayhem, The Mythology Behind the Real Maui. Ancient Origins.
https://www.ancient-origins.net/myths-legends/disney-almost-got-it-right-moana-mayhem-mythology-behind-real-maui-007674


Salah Ke Duda Kahwin Lagi?

Saya perhati betul pasal kata-kata netizen terhadap Shuib sepahtu. Kalau dah jodoh, siapa kita nak lawan suratan Tuhan? Lagi lawak kalau yang kecam tu single. Sedarlah diri single kalau belum kahwin Melebih-lebih ehh.

Nikah ni benda baik, setan je tak suka benda baik. Ada baiknya jangan jaga tepi kain orang. Lagipun ada hadis Nabi yang menyebut:

“Nikah itu adalah sunnahku. Maka barangsiapa mencintai akan agamaku, maka hendaklah menjalankannya menurut sunnahku.” (HR Ibnu Abbas)

Kalau benda tu tak salah di sisi agama, tak perlulah diperbesar-besarkan. Lagipun, siapa kita untuk menghakimi apa yang ada dalam hati orang lain? Kahwin lagi tak lama selepas kematian isteri bukanlah suatu dosa. Buktinya, salafussoleh pun melakukannya.

Muaz bin Jabal mempunyai seorang isteri yang solehah. Akibat wabak kolera yang melanda negeri, isterinya itu dijangkiti penyakit dan meninggal dunia. Muaz pun berkata: “Kahwinkan aku! Kerana aku tidak suka bertemu Allah sebagai orang jomblo.”

Imam mazhab pun tak berlengah kahwin lepas bini mati.

Imam Ahmad bin Hanbal kahwin lagi pada hari ke-2 kematian Ummu Abdullah. Dia mengakui: “Aku tidak suka bermalam sebagai orang bujang.”

Sufyan bin ‘Uyainah menasihati orang ramai: “Beristeri ramai tidaklah termasuk hal keduniaan. Kerana Saidina Ali (RA) lebih zuhud dibandingkan dengan sahabat Nabi yang lain. Dan dia mempunyai empat orang isteri dan tujuh belas hamba perempuan.”

Tak lama setelah kewafatan Fatimah (RA), Saidina Ali (RA) berkahwin lagi.

Nasihat kepada netizen, jangan ikut sedap je tulis komen tu. Mengaku je lah korang jealous. Jangan sampai tahap merendah-rendahkan sunnah Nabi yang tidak remeh iaitu bernikah. Benda halal kot. Doakan je lah yang baik-baik.


Permulaan Islam Di Bumi Korea

Korea Selatan secara umumnya merupakan sebuah negara yang mengamalkan dasar terbuka kepada seluruh rakyatnya dalam aspek kebebasan untuk beragama. Situasi ini adalah berbeza dengan Korea Utara, di mana maklumat mengenai aktiviti keagamaan di negara tersebut tidak begitu diketahui umum atas dasar pemerintahan kerajaannya. Berbalik kepada Korea Selatan, sebahagian besar daripada para penduduknya tidak menganut sebarang agama, manakala hampir 30% daripadanya merupakan penganut agama Kristian dan Buddha. Dalam hal ini, agama Islam merupakan agama minoriti di Korea Selatan, yang mana ia hanya mewakili 0.25% daripada keseluruhan populasi di negara tersebut.

Berdasarkan statistik, jumlah penduduk yang beragama Islam di Korea Selatan adalah di antara 120,000 hingga 130,000 orang, di mana daripada jumlah ini, hanya 30,000 hingga 40,000 orang merupakan rakyat berbangsa Korea, manakala selebihnya adalah penduduk Islam yang datang daripada pelbagai negara lain. Para penduduk Islam ini kebanyakannya datang dari Pakistan, Bangladesh, Iran, Iraq, Arab Saudi, Malaysia, Indonesia serta negara-negara Islam lain yang berhijrah ke Korea Selatan untuk pelbagai tujuan seperti mencari peluang pekerjaan dan melanjutkan pelajaran. Majoriti daripada imigran Islam dari pelbagai negara ini mula memasuki Korea Selatan pada sekitar tahun 1990-an dan 2000.

Sejarah permulaan Islam dalam Kerajaan Silla

Secara asasnya, tidak dapat dipastikan bila tarikh rasmi di mana Islam mula memasuki kawasan Semenanjung Korea. Namun, berdasarkan beberapa catatan sejarah, didapati bahawa hubungan awal antara masyarakat di Semenanjung Korea dengan Islam telah bermula pada sekitar abad ke-7 Masehi, hasil daripada aktiviti perdagangan.

Para pedagang dari Arab dan Parsi telah mengembara dari Timur Tengah ke China dan seterusnya menjalankan perdagangan dengan kerajaan Korea purba, iaitu Silla (668-935 M). Ada juga pendapat yang menyatakan bahawa hubungan sebenar antara pedagang Muslim dengan Kerajaan Silla ini bukanlah bermula pada abad ke-7, tetapi, dua abad selepasnya, iaitu pada sekitar abad ke-9 Masehi. Ini menunjukkan bahawa kedatangan Islam yang pertama di Semenanjung Korea telah bermula melalui aktiviti aktiviti perniagaan dan perdagangan oleh Muslim dan kedatangan Muslim ini sebenarnya telah dicatatkan sebagai daesik di dalam rekod sejarah Korea Selatan.

Daesik atau dashi dalam bahasa Cina merupakan istilah yang digunakan oleh masyarakat pada waktu itu bagi merujuk kepada orang Islam yang datang ke Semenanjung Korea. Sesetengah ahli sejarah turut berpendapat bahawa faktor lain yang turut membawa Islam ke Semenanjung Korea ini adalah apabila berlakunya peristiwa Pemberontakan Huang-ch’ao di China pada tahun 879 Masehi, terdapat kemungkinan di mana para pedagang Muslim telah melarikan diri bagi menyelamatkan nyawa mereka ke Semenanjung Korea, dan sekali gus memperkenalkan Islam di situ.

Catatan sejarah oleh sarjana Muslim sendiri seperti Ibn Khurdadhbih (820 – 912) dan Al-Idrisi (1099–1165 atau 1166) telah menggambarkan bagaimana keadaan kerajaan Silla pada masa itu di mana mereka mencatatkan mengenai keadaan cuaca dan landskap Silla yang menyenangkan, masyarakat Silla yang berpendidikan serta taraf hidup mereka yang tinggi. Malah, catatan tersebut turut menyatakan mengenai kewujudan emas yang banyak dalam kerajaan Silla tersebut. Rekod catatan ini merupakan antara bukti yang menunjukkan wujudnya hubungan yang baik antara orang-orang Islam dengan kerajaan Silla di Semenanjung Korea pada abad ke-9. Catatan mengenai kerajaan Silla oleh para sarjana Muslim ini bukan sahaja meliputi keadaan geografi, malah turut menerangkan mengenai sejarah, gaya hidup serta pengembaraan para Muslim sepanjang berada di dalam kerajaan Silla.

Antara catatan sarjana Muslim yang direkodkan di dalam pelbagai kitab mengenai kerajaan Silla ini ialah:

Masyarakat Islam dalam Dinasti Goryeo (918-1392)

Berdasarkan catatan di dalam buku Goryeo-sa (kompilasi rasmi sejarah kerajaan Goryeo) didapati bahawa pada awal zaman pemerintahan kerajaan Goryeo, iaitu sekitar abad ke-11, para pedagang Muslim telah melawat kerajaan tersebut sekurang-kurangnya tiga kali bagi menjalinkan hubungan dengan Goryeo. Rekod pertama bagi kedatangan Muslim ke Goryeo telah ditemui dalam bulan kesepuluh dalam kalendar lunar, iaitu pada tahun 1024. Para pedagang Muslim ini telah berkunjung ke Goryeo dengan pelbagai kapal dan muatan barang yang banyak.

Catatan seterusnya mengenai kehadiran para pedagang Muslim ini telah direkodkan dalam tahun 1040, di mana pada waktu ini, jumlah Muslim yang memasuki kerajaan Goryeo semakin ramai dengan pelbagai jenis produk dan barang mula diperdagangkan. Kebanyakan barang yang dibawa ini adalah unik dan sukar untuk diperoleh di Goryeo, dan para pedagang ini akan menukarkannya dengan ubat-ubatan herba. Sebagai balasannya, Raja Taejo sendiri telah mengurniakan mereka dengan pelbagai jenis kain dan fabrik serta emas.

Apabila Dinasti Mongol Yuan (1279-1368) mengambil alih keseluruhan kerajaan di China, jaringan jalan darat Eurasia mula dibuka. Pembukaan ini telah memberi peluang kepada ramai pedagang Muslim untuk mengembara menggunakan jalan darat berbanding jalan laut. Pada waktu ini, terdapat ramai orang Islam yang berbangsa Arab, Parsi dan Turki yang diberi peluang untuk dilantik berkhidmat dalam kerajaan Mongol, sama ada sebagai tentera atau pegawai pentadbiran. Malah, mereka turut dihantar ke Goryeo sebagai wakil kerajaan dan ini merupakan titik tolak di mana orang-orang Islam ini mula membuka perniagaan mereka di bumi Goryeo.

Ada di antara para pedagang Muslim ini telah diberi taraf sebagai rakyat Goryeo, malah turut dikurniakan nama keluarga Goryeo, dan kini menjadi asas kepada keturunan Jang di daerah Deoksu serta keturunan Seol di daerah Gyeongju. Namun, keadaan ini sebenarnya hanyalah contoh terpencil bagi kesan yang ditinggalkan oleh pedagang Muslim di Semenanjung Korea.

Masyarakat Islam dalam Dinasti Joseon (1392-1910)

Pada permulaan pemerintahan Dinasti Joseon, masyarakat Islam yang berada dalam kerajaan telah bercampur gaul dengan masyarakat tempatan. Namun, komuniti Islam ini sebenarnya lebih selesa untuk berada dalam kelompok mereka sendiri dan mereka juga dibenarkan untuk mengamalkan ajaran agama Islam dan mengekalkan identiti masing-masing. Sesetengah daripada individu Muslim ini turut mencapai status kelas sosial tinggi dan mempunyai peranan dalam kerajaan Joseon, di mana status yang dipegang oleh mereka sudah cukup untuk memberi peluang kepada mereka menjawat jawatan penting di dalam kerajaan.

Terdapat catatan yang direkodkan di dalam Joseon Wangjo Sillok yang menunjukkan bahawa individu Muslim yang memegang jawatan dalam kerajaan ini turut menghadiri majlis-majlis rasmi yang dianjurkan oleh pihak istana, terutamanya sewaktu pemerintahan Raja Sejong. Pada tahun 1418, sewaktu majlis pertabalan untuk raja yang baru, masyarakat Muslim ini dan para sami Buddha turut sama memberi penghormatan, sebaris bersama-sama dengan para pegawai istana Joseon yang berfahaman Confucian.

Malah, pada tahun 1422, sewaktu majlis pengebumian raja sebelumnya diadakan, masyarakat Muslim yang memegang jawatan ini turut sama-sama menyertai majlis berkenaan, yang juga dihadiri oleh para sami Buddha bagi menunjukkan penghormatan terakhir mereka. Namun, keadaan ini sedikit sebanyak telah memberi kesan kepada para pegawai Istana yang berfahaman Confucian. Implikasinya, pengukuhan kedudukan dan kuasa oleh sesetengah individu Muslim di dalam kerajaan Joseon ini telah menimbulkan ancaman kepada para pegawai Joseon yang berpegang kepada fahaman Confucian di mana mereka enggan untuk berkongsi kekuasaan tersebut dengan mana-mana individu Muslim.

Tekanan serta reaksi yang diberikan oleh para pegawai ini akhirnya telah membawa kepada titah perintah oleh Raja Sejong pada tahun 1427, di mana baginda telah mengeluarkan arahan (polisi) untuk melarang kumpulan minoriti Islam Joseon untuk mengamalkan kepercayaan agama Islam dan memakai pakaian tradisional mereka. Oleh itu, secara rasminya pada tahun 1427, hubungan antara Joseon (Korea) dengan dunia Islam telah terhenti. Kewujudan masyarakat Korea-Muslim akhirnya lenyap secara perlahan-lahan dan kehadiran mereka juga tidak dicatatkan di dalam rekod sejarah.

Keadaan ini pernah dikaitkan dengan teori penghijrahan beramai-ramai masyarakat Islam ini ke China serta negara-negara Islam yang lain bagi melepaskan diri daripada arahan yang telah dikeluarkan pada tahun 1427. Namun, berdasarkan catatan sejarah Korea serta catatan sejarah Islam di China sendiri, tiada rekod yang menunjukkan berlakunya perpindahan masyarakat Islam tersebut ke China, malah pemerintahan Dinasti Ming dan Joseon pada ketika itu yang sentiasa berwaspada dengan pengerakan rakyatnya juga sebenarnya menyukarkan proses penghijrahan ini. Melihat kepada situasi ini, maka para ahli sejarah berpendapat bahawa kebanyakan masyarakat Muslim ini sebenarnya telah berasimilasi dengan budaya Joseon dan terus menetap bersama masyarakat Korea yang lain.

Islam pada era Perang Korea

Perkembangan positif  Islam di Korea mula dirasai pada sekitar abad ke-20, di mana pasukan tentera Muslim Turki telah diarahkan oleh United Nations bagi membantu Korea Selatan dalam menghadapi Perang Korea bersama-sama dengan pasukan dari negara-negara yang lain. Kegiatan dakwah yang turut dijalankan oleh tentera Muslim Turki ini kepada penduduk setempat telah menarik ramai saudara baru ke dalam agama Islam. Malah, sewaktu kehadiran pasukan Muslim Turki ini, masjid pertama di Korea Selatan telah didirikan.

Sejak itu, jumlah penduduk Islam di Korea Selatan semakin meningkat dan meskipun setelah pasukan Muslim Turki meninggalkan Korea Selatan, ajaran Islam masih lagi giat tersebar melalui sesetengah askar yang memilih untuk terus menetap di negara tersebut. Sehingga tahun 1990, sebanyak lima buah masjid telah berjaya dibangunkan di Korea Selatan, menandakan perkembangan Islam yang pesat telah berlaku.

Kesan Tinggalan Islam

Kesan kedatangan Islam yang telah bermula sejak zaman purba Silla sebenarnya telah banyak dilakarkan dalam karya seni oleh masyarakat Korea Selatan. Sebagai contohnya, puisi tradisional Korea, iaitu “Cheoyongga” dan “Ssang-hwajeom” telah menggambarkan kisah-kisah mengenai masyarakat Muslim dari Arab dan Turki. Kesan tinggalan senibina Arab dan Parsi juga masih dapat dilihat melalui bentuk bumbung kediaman yang digunakan di kawasan Buseok-sa dalam daerah utara Gyeongsang.

Kesimpulan

Meskipun sejarah permulaan Islam di bumi Korea tidak banyak dicatatkan di dalam rekod sejarah, namun apa yang pasti, perkembangan Islam di bumi Korea pada masa kini adalah amat memberangsangkan dengan jumlah penganut agama Islam yang semakin meningkat dari hari ke hari. Kegiatan dakwah serta penyebaran ajaran agama Islam di Korea juga telah banyak dilakukan secara terbuka dan masyarakat tempatan telah turut memahami dan belajar untuk menerima Islam dengan terbuka.

Rujukan

Fauziah, F., & Fathiah, F. (2011). Islam in Minority Muslim Countries: A Case Study on Japan and Korea. World Journal of Islamic History and Civilization, 1(2), 130–141. Retrieved from http://www.idosi.org/wjihc/wjihc1(2)11/6.pdf

Hee-Soo, L. (1994). Early Korea-Arabic Maritime Relations Based on Muslim Sources (Vol. 136).

Hee-Soo, L. (2002). The Spread of Islamic Culture to the East Asia Before The Era of Modern European Hegemony. Islam Araostirmalori Dergisi, 7, 57–74.

In-Sung Han, K. (2005). Muslims in Medieval Korea: Personal Encounters with Connected World, 1–13.

Jang, D. J., & Choi, W. J. (2012). Muslims in Korea: The dilemma of inclusion. Korea Journal, 52(2), 160–187.


Kenapa Rambut Anda Lurus, Beralun Dan Kerinting?

Saya serabut. Rambut panjang sangat.

Bila rambut dah panjang ni, saya ada satu hobi, yakni hobi main rambut. Ya la, dulu mana ada peluang nak main rambut, asyik kena cantas dengan bapak je kahkahkah. Ok, jokes aside, saya yakin semua orang pernah main rambut masing-masing, tapi korang perah tak tefikir kenapa rambut korang rupa dia sebegitu? Kenapa ada yang rambut dia berombak, lurus dan kerinting?

Untuk memahami mekanisme strukur rambut ni, kita kena tengok dua benda. Pertama ialah struktur protein rambut. Kedua ialah kedudukan folikel rambut.

STRUKTUR PROTEIN RAMBUT

Jadi, protein ni natang apa? Dari sudut kimia, protein ni bahan kimia dia sama je macam karbohidrat, ada karbon, hydrogen dan oksigen, cuma protein ni ada tambah beberapa lagi elemen lain. Selalunya antara nitrogen, sulfur atau fosforus. Tengok jenis protein tu jugak lah. Bagi kes rambut, proteinnya ialah alpha-keratin. Keratin ni protein yang sama dalam kuku, lapisan kulit dan gading gajah.

Tapi sebelum saya cerita lebih lanjut, lebih elok sekiranya saya sertakan analogi tentang struktur alpha keratin ni. Korang pernah tak perhatikan seutas benang? Perasan tak lilitan dia? Benang ni dia terdiri daripada dua kapas nipis yang dililit menjadi satu. Hal yang sama sebenarnya juga berlaku pada alpha keratin. Asalnya, satu alpha keratin ni bentuknya macam satu tali yang bergelung. Kemudian, alpha keratin ni akan lilit sekali dengan alpha keratin lain menjadi ‘double helix’ alpha keratin, serupa DNA gitu. Namun, bagi kes alpha keratin, struktur double helix ni akan melilit struktur double helix yang lain. Struktur baru ni, (kita panggil sebagai X) akan melilit X yang lain sampai protein keratin ni jadi rambut. Kalau anda perhatikan sehelai rambut di bawah mikroskop, anda akan perasan permukaan rambut tu tak licin pun, tapi berlilit antara satu sama lain macam benang tebal.

Haa, macam mana pulak rambut boleh jadi kerinting, berombak bagai tu? Untuk kes di atas, lilitan yang sempurna akan menghasilkan rambut lurus. Ini adalah disebabkan semua cas-cas elektrik molekular dalam protein ni stabil dan neutral. Namun, ada sesetengah kes di mana cas cas elektrik menjadi tak seimbang (oksigen, sulfur, nitrogen semua ni jumlah proton dia tak seimbang). Untuk seimbangkan benda ni, akan ada tarikan di antara elemen sulfur dengan sulfur, membentuk jambatan disulfida. Masalahnya, kedudukan sulfur-sulfur ni lain-lain tempat. Agak-agak apa yang jadi bila korang tarik benang yang terkeluar daripada baju? Mesti kain baju tu jadi macam tertarik kerenyot gitu.

Benda yang sama terjadi pada alpha keratin ni. Struktur dia elok elok lurus, jadi bengkok. Dari atas, elok dia bentuk bulat jadi membujur sebab ada gumpalan jambatan disulfida ni. Lagi banyak jambatan disulfida ni, lagi bengkok lah struktur alpha protein ni sampailah dia jadi bergelung macam kerinting afro. Oleh sebab tu lah struktur rambut akan tetap jadi bergelung sekalipun rambut tu dah dicabut. Kes ni sama macam kenapa kanji, lemak dan selulosa ni berbeza kekuatan tensil dia padahal bahan dia sama aja. Jadi, macam mana teknik rebonding dapat luruskan rambut? Ingat tak apa yang saya tulis tentang jambatan disulfida? Ya, bahan kimia dalam rebonding ni akan pecahkan jambatan disulfida sampai rambut tu jadi lurus.

KEDUDUKAN FOLIKEL RAMBUT

Walau bagaimanapun, tak semestinya struktur rambut tu sendiri yang membuatkan rambut jadi bentuk dia. Kadang-kadang, benda yang ringkas ni lah yang menjadi penyebab kepada sesuatu hal. Bagi kes ni ialah kedudukan folikel rambut.

Anak pokok kalau ditanam secara menegak pasti akan tumbuh lurus menegak. Tapi, kalau anak pokok tu ditanam secara condong, pokok tu akan tumbuh membengkok ke arah matahari. Hal yang sama berlaku pada folikel akar rambut. Kalau folikel tu kedudukan dia menegak, rambut akan menumbuh lurus. Tapi kalai folikel dia condong, dia jadi berombak. Lagi condong, jadi kerinting. As simple as that.


Kisah Air Basuh Kaki Raja Melayu Melaka

Sesiapa yang pernah membaca karya Sulalat u’s Salatin atau Sejarah Melayu akan mendapati bahawasanya naskhah agong orang Melayu ini sarat dengan kisah-kisah berunsur kedewaan kepada raja. Satu hakikat yang harus kita terima ialah walaupun Sejarah Melayu itu dikarang pada zaman Islam telah bertapak kukuh di Nusantara, iaitu sekitar abad ke-15 dan ke-16 Masihi.

Namun, unsur Hindu-Budhha, khususnya tentang konsep raja bersifat dewa dapat dilihat dengan begitu ketara. Ini sangat signifikan kepada asas kultus devaraja yang membawa makna seseorang raja dianggap sama hebat atau sama penting dengan peranan tuhan (M.Rajentheran, 1999: 211). Termasuklah kisah raja Cina minum air kaki raja Melaka yang menjadi perhatian ramai peminat dan pengkaji karya Sejarah Melayu. Berikut merupakan kisah yang boleh kita dapati dalam semua versi Sejarah Melayu;

“Hatta ada selang dua hari maka raja Cina pun sakit; gatal semua tubuhnya, lalu menjadi kedal. Maka raja Cina pun menyuruh memanggil tabib, minta ubat. Maka diubati oleh tabib itu, tiada sembuh. Maka beberapa ratus tabib disuruh raja Cina mengubat baginda tiada juga sembuh. Maka ada seorang tabib tuha berdatang sembah pada raja Cina, demikian sembahnya: ‘Tuanku seri kopia, adapun penyakit kenohong ini tiada terubat oleh patik karana penyakit ini bersyebab datangnya’. Maka titah raja Cina, ‘Apa sebabnya penyakitku ini’. Maka sembah tabib itu, “Tuanku ini tulah oleh raja Melaka berkirim sembah itu; dan jikalau tiada air basuh kaki raja Melaka tuanku santap dan dibasuhkan muka ~ tiada akan sembuh penyakit tuanku ini’.”

“Setelah raja Cina menengar sembah tabib itu maka raja Cina pun menitahkan; utusan itu pun pergilah ke Melaka. Maka dipersembahkan oranglah pada Sultan Mansur Syah, mengatakan ‘Utusan raja Cina datang hendak meminta air basuh kaki duli yang dipertuan’. Maka Sultan Mansur Syah pun keluar dari balairung, diadap orang. Maka surat dari Cina itu pun diarak orang ke balairung. Maka disuruh baca pada khatib. Setelah diketahui baginda akan ertinya, maka Sultan Mansur Syah pun diberi baginda air basuh kaki. Maka surat pun dibalas; maka utusan raja Cina pun dipersalini. Maka surat dan air basuh kaki baginda pun diarak oranglah ke perau. Maka utusan raja Cina itupun kembalilah”

“Setelah berapa lama di jalan, sampailah ke benua Cina. Maka surat dan air basuh kaki baginda itu pun diarak oranglah ke dalam. Maka raja Cina air basuh kaki baginda itu pun disantap dan dimandikan. Maka dengan sesaat itu juga penyakit kedal dari tubuh raja Cina itu pun hilanglah. Maka baginda pun sembuhlah. Maka raja Cina bersumpah tiada mau disembah raja Melaka datang kepada anak cucunya dan anak cucu raja Melaka, tetapi kadar muafakat berkasih kasihan juga.”

(Sulalat u’s Salatin, 2016: 176-177)

Melalui kisah diatas, maka dapatlah kita membuat beberapa kesimpulan berikut:

Pengaruh amalan tirtha dan prasada

Tirtha bermaksud air yang digunakan untuk menyiram arca (yang menyentuh kaki arca dewa) yang dianggap suci ditakung lalu dicurahkan pada tapak tangan penganut Hindu pada akhir upacara sembahyang. Selalunya di kuil-kuil Hindu, arca suci dewa disiram sekurang-kurangnya dua kali, iaitu pada waktu pagi dan petang. Air untuk tujuan ini dijaga kebersihannya dan dibawa dari sungai atau kolam yang dianggap suci. Manakala, prasada dianggap sebagai sesuatu yang suci dipersembahkan kepada tuhan untuk membawa berkat. Ini termasuklah air basuh kaki yang bukan sahaja diambil dari arca dewa tetapi juga diambil dari air basuh kaki orang kudus serta guru kerohanian.

Jika air basuh kaki guru kerohanian dan orang kudus sudah dianggap sebagai suci dan membawa berkat. Apatah lagi buat seseorang raja yang menguasai sesebuah kerajaan. Apa-apa sahaja sisa yang diambil dari seorang raja membawa kepada keberkatan, bahkan ubat untuk menyembuhkan segala penyakit. Pengaruh hindu ini menyebabkan air basuh kaki raja Melaka merupakan tirtha kerana raja itu sendiri dipercayai memiliki sifat-sifat kedewaan dan ketuhanan. Pengaruh konsep devaraja ini mempunyai tradisi yang panjang dalam kepercayaan agama Hindu di India. Raja digambarkan mengambil peranan tuhan mencipta dan memelihara seluruh kosmos dan makhluknya. Namun dalam konteks nusantara hal itu bukanlah sesuatu yang perlu untuk dihairankan, kerana pengaruh konsep ini jelas turut sama berlaku dalam kerajaan melayu purba yang lain, seperti Chih tu, dan Tan-Tan.

Keistimewaan Gelang Kaki disisi raja Melaka

Walaupun kaki pada orang moden tidak dianggap sebagai satu bahagian tubuh yang dimuliakan. Akan tetapi, pada sisi raja Melaka dahulu kakinya dianggap sebagai suci dan membawa keberkatan. Untuk mengukuhkan hujah ini, orang biasa pada zaman itu tanpa mengira apa jua kedudukannya tidak dibenarkan memakai gelang kaki emas. Walaupun gelang itu mempunyai bahagian yang diperbuat daripada perak, gelang emas hanya dipakai pada raja. Sesiapa yang melanggar undang-undang ini akan menerima hukuman mati. Tidak seorang pun yang memiliki emas dibenarkan memakai gelang kaki melainkan benda emas itu merupakan hadiah daripada raja.

Pengarang Sejarah Melayu menunjukkan kaki raja sebagai simbol kuasa raja. Gelang kaki penting bagi menonjolkan kedudukan raja yang memiliki tahap kedewaan. Unsur gelang kaki ini jelas merupakan hubungan erat dengan tradisi India yang mementingkan gelang kaki malahan menjadi simbol keperwiraan. Walaupun gelang kaki bukan salah satu daripada alat kebesaran raja tetapi tetap dianggap istimewa kerana mempunyai unsur kuasa magis. Gelang kaki dipakai seperti juga kasut, berada pada bahagian badan raja yang istimewa, iaitu di kaki. Ia dianggap sebagai satu simbol kedaulatan raja yang menjadi tradisi  yang diamalkan di negeri Melaka(Wolters, 1990: 23-28).

Unsur kaki in bukan sahaja dimuliakan di Melaka, bahkan kita akan dapati hal yang sama di sekitar kerajaan di Nusantara. Di Kemboja dan Campa misalnya, kaki Dewa Siva diberi penghormatan sebagai tanda berakhirnya satu rancangan pembinaan parit di Kemboja. Manakala di Jawa lebih jelas tatkala tapak kaki seorang penaung dari Jawa bernama Purnavarman disamakan dengan tapak kaki Dewa Vishnu. Maka, unsur kaki merupakan perlambangan kepada kedewaan raja yang sebenarnya mempunyai pengaruh sebuah cerita mitos dalam karya Vamana Purana yang menunjukkan tiga langkah kaki Dewa Vishnu merangkumi seluruh alam semesta.

Perlambangan kekuatan empayar Melaka

Sudah menjadi kebiasaan setiap empayar pasti akan mempunyai persuratan yang mengangkat kebesaran dan kehebatan empayarnya. Dalam bahasa yang mudah, pengarang Sejarah Melayu ingin memberitahu bahawa raja Melaka lebih agong dari raja Cina. Atau empayar Melaka lagi hebat berbanding empayar Cina. Ini tidak lain bertujuan memusing 180 darjah fakta sejarah bahawa Melaka itu sendiri mendapat perlindungan China daripada ancaman luar seperti Siam dan Majapahit. Pengkisahan seperti ini menguatkan lagi pendapat sebahagian besar sarjana yang memberi status sastera sejarah pada karya ini. Ini kerana karya ini mempersembahkan satu gambaran zaman yang memberi tumpuan pada raja dan adat istiadatnya tetapi tidak terlepas dari tokok tambah pengarangnya. Maka kebijaksanaan pengarang Sejarah Melayu dalam membina naratif cerita seperti ini menjadikan karya ini kekal unggul dan mempunyai nilai estetika sastera yang tinggi dan indah yang pernah dihasilkan oleh orang Melayu.

RUJUKAN

Ahmat Adam, 2016. Sulalat u’s-Salatin yakni pertuturan segala raja-raja. Dialih aksara dan  disunting dengan kritis serta diberi anotasi dan pengenalan. Kuala Lumpur:Yayasan Karyawan

M.Rajantheran, 1999. Sejarah Melayu. Kesan Hubungan Kebudayaan Melayu dan India. Kuala Lumpur: Dewan Bahasa dan Pustaka

Wolters, O.W., 1990. Kejatuhan Srivijaya dalam Sejarah Melayu. Kuala Lumpur: Dewan Bahasa dan Pustaka


Apa Bukan Islam Kata Mengenai Khalifah Umar Al-Khattab?

Sebutlah
nama Umar bin al-Khattab r.a, pasti mana-mana orang k4fir semasa era jahiliah
merasa gerun. Beliaulah antara orang yang teguh mempertahankan agama semasa era
Rasulullah s.a.w dan memantapkan lagi pentadbiran Khulafa’ Ar-Rashidin selepas
menjadi khalifah kedua menggantikan Abu Bakar as-Siddiq r.a. Jasanya terhadap
Islam mendapat pujian bukan saja daripada Nabi s.a.w dan orang Islam tetapi
juga dari kalangan golongan bukan Islam.

Washington Irving

Sebut
saja nama Washington Irving (1783-1859), ramai boleh membayangkan watak
Penunggang Tanpa Kepala yang menghantui Ichabod Crane versi Johnny Depp dan Tom
Mison dalam filem Sleepy Hollow dan siri televisyen Sleepy Hollow. Tetapi
selain dikenali sebagai pencipta Sleepy Hollow, Irving juga merupakan seorang
sejarawan dan penulis biografi tokoh-tokoh terkenal seperti George Washington,
Oliver Goldsmith dan Nabi Muhammad s.a.w. Dalam bukunya yang bertajuk “Lives of
Successors of Muhammad”, beliau memuji pencapaian Umar r.a dengan berkata;

“Keseluruhan sejarah Umar menunjukkan dirinya sebagai seorang lelaki yang mempunyai minda yang hebat, integriti yang kukuh dan sentiasa berlaku adil. Beliaulah melebihi orang lain sebagai pengasas empayar Islam: mengesahkan dan menjalankan sabda baginda (Nabi s.a.w); membantu Abu Bakar menerusi nasihatnya semasa tempoh sebentarnya sebagai khalifah; dan menubuhkan sebuah undang-undang yang bijaksana dalam sistem perlaksanaan undang-undang yang tegas di seluruh wilayah Islam termasuk yang baru ditawan. Tangannya (kuasa pemerintahan) mengawal jeneral-jeneral yang popular dalam kalangan tentera dan bila mereka meraih kejayaan, menunjukkan bukti luar biasa keupayaannya sebagai pemerintah. Tabiatnya mudah saja, beliau menolak semua bentuk kemewahan, dengan meniru contoh yang dibawa Nabi s.a.w dan Abu Bakar r.a. Umar sentiasa menekankan sebab dan mengapa polisi ini dikuatkuasakan dalam surat-suratnya terhadap jeneral-jeneral yang berbunyi, ‘Berhati-hatilah dengan kemewahan Parsi dari segi makanan dan pakaian. Bersyukurlah apa yang kamu miliki dan Allah akan menjadikan kamu lebih berjaya, jika tidak kamu akan kalah.’”

Tambah
Irving lagi, banyak tindakan Umar yang menyentuh hatinya seperti melarang
penjualan hamba-hamba wanita yang baru melahirkan anak dan mengagihkan lebihan
Baitulmal (perbendahraan negara) kepada orang-orang yang memerlukan. Gaya hidup
khalifah kedua Khulafa’ Ar-Rashidin juga sederhana dengan makanannya berupa
roti barli, beberapa biji buah tamar dan garam. Dan empat perkara yang dipegang
Umar yang dikagumi Irving ialah, “Empat perkara yang tidak akan kembali:
kata-kata yang dilepaskan, anak panah yang dilepaskan, masa lalu dan peluang
yang terlepas.”

Sir William Muir

Sir William Muir (1819-1905) merupakan seorang orientalis berdarah Scotland dan berpengalaman menduduki beberapa jawatan semasa ditugaskan di jajahan British di India. Selepas bersara dari pentadbiran pada tahun 1876, beliau memperjuangkan isu pendidikan di wilayah jajahan British termasuk India dengan salah satu kolej di Allahabad dinamakan sempena namanya. Kini, Kolej Muir merupakan sebahagian daripada Universiti Allahabad. Dalam bukunya The Caliphate: Its Rise, Decline and Fall, Muir menyifatkan apabila Umar r.a wafat pada tahun 644 Masihi, beliau meninggalkan Khulafa’ Ar-Rashidin dalam keadaan paling kuat di mana ia sudah mempunyai wilayah jajahan yang luas dan berupaya menyaingi dua kuasa dunia ketika itu iaitu Rom Timur (Byzantine) dan Parsi. Namun di sebalik semua itu, ia sedikit pun tidak melunturkan keperibadian mulia khalifah kedua itu terutama dari segi membuat keputusan dan sikap bersederhananya itu.

Muir menambah, “Kesederhanaan dan tanggungjawab itu merupakan panduan utamanya, keadilan dan dedikasinya merupakan tunjang utama pentadbirannya. Tanggungjawabnya sebagai khalifah sehinggakan beliau pernah berkata, ‘Jika ibuku tidak melahirkan aku, maka aku akan menjadi longgokan rumput ini!’ Pada awal kehidupannya, Umar mempunyai sikap panas baran termasuk pada tahun-tahun terakhir kenabian. Tetapi seiring dengan perubahan masa dan jawatan, panas barannya juga berkurangan. Namun, keinginannya terhadap keadilan masih kuat. Pilihan kapten (panglima p3rang) dan gabenor yang dibuatnya bebas dari elemen bias (pengecualian dibuat dalam kes Ammar bin Yassir r.a dan Mughirah bin Syu’bah).” Setiap kali Umar r.a meronda di Madinah, beliau membawa seutas cemeti, sedia digunakan untuk menghukum pesalah. Justeru, ini menimbulkan kata-kata ‘Cemeti Umar lebih teruk berbanding sebilah pedang’. Namun, tambah Muir lagi, Umar r.a juga seorang yang lembut hati dan banyak melakukan kebaikan termasuk meringankan beban janda-janda dan anak-anak yatim.

Profesor Philip K Hitti

Prof Philip K Hitti dianggap tokoh ulung dalam aspek sejarah Arab dan Timur Tengah, Islam dan bahasa-bahasa Semitik. Di Amerika Syarikat, beliau bertanggungjawab terhadap sebahagian besar disiplin pengajian Arab di negara itu. Maka, selayaknya bagi pensyarah berdarah Lubnan-Amerika itu mengulas perihal Umar r.a. Dalam bukunya History of the Arabs, penulis-penulis Muslim memuji keperibadian Umar yang warak dan adil dengan perwatakannya itu menjadi ikutan para khalifah selepasnya. Prof Hitti turut menyebut pelbagai anekdot yang menyentuh ketegasan beliau sebagai khalifah dan kesederhanaan kehidupannya. Beliau turut menyifatkan kewafatan Umar r.a di tangan Abu Lu’lu, seorang hamba Parsi semasa solat Subuh 3 November 644 sebagai satu tragedi kepada Khulafa’ Ar-Rashidin.

Jurij Zaidan

Dalam bukunya, History of Egypt, Jurij Zaidan memberi penghormatan kepada Umar r.a dengan berkata, “Pada masanya, banyak wilayah telah ditawan, rampasan p3rang bertambah, harta milik Maharaja Byzantine dan Parsi melimpah ruah di hadapan tentera-tenteranya tetapi beliau masih mengekalkan kesederhanaan hidup yang tidak boleh diatasi. Beliau berucap di hadapan orang ramai dengan pakaian yang ditampal dengan kulit. Beliau bukan saja memberi arahan tetapi mengamalkan polisi yang dilaksanakannya. Umar r.a sentiasa memerhatikan gabenor-gabenor dan panglima-panglima p3rangnya dengan tegas. Malah, Saifullah Khalid bin al-Walid r.a juga tidak terkecuali. Beliau seorang yang adil dan baik kepada semua orang termasuk orang bukan Islam dengan disiplin tegas dilaksanakan sepanjang pemerintahannya.”

Michael H. Hart

Bagi yang pernah membaca The 100: A Ranking of the Most Influential Persons in History yang dikarang Michael H. Hart, pasti tahu 100 tokoh yang disenaraikan seperti Nabi Muhammad s.a.w, Sir Isaac Newton dan John F. Kennedy. Dalam senarai itu, dua tokoh Islam dimasukkan Hart iaitu baginda dan Umar r.a yang berada di tangga 51. Menariknya, kedudukan beliau jauh lebih tinggi berbanding Julius Caesar, Kennedy dan Ratu Elizabeth I. Namanya disenaraikan Hart berikutan kebijaksanaannya menguruskan peralihan kuasa semasa era Khulafa’ Ar-Rashidin dan keupayaan kerajaan itu meluaskan penaklukan mereka sehingga ke Syam, Palestin dan Iraq. Selepas berjaya meluaskan wilayah kekuasaan Madinah, Umar r.a juga bertanggungjawab menggubal polisi bersifat mesra rakyat di wilayah yang baru ditakluki yang menyakinkan populasi penduduk tempatan memeluk Islam tanpa sebarang paksaan. Kejayaan penaklukan yang dilakar beliau menjadi batu asas kepada penyebaran Islam ke seluruh dunia hari ini.

RUJUKAN:

Shah,
Zia H. Hazrat Umar in Eyes of non-Muslim Writers. Al-Islam. https://www.alislam.org/articles/umar-in-eyes-of-non-muslims/


Belajar Tawakkal Dari Seekor Burung

Ibadah yang difahami kebanyakan daripada kita ialah ibadah yang berbentuk zahir, seperti Solat, Zakat, Haji, Membaca Al-Quran.

Tetapi, ramai yang terlepas pandang tentang ibadah hati. Apakah ibadah hati itu ? Ia adalah perintah Allah yang disebutkan di dalam Al-Quran, tetapi perlaksanaannya tidak nampak pada pandangan mata manusia.

“Kemudian apabila kamu telah membulatkan tekad, maka bertawakkallah kepada Allah. Sesungguhnya Allah menyukai orang-orang yang bertawakkal kepada-Nya.” (Ali Imran:159)

Diantara ibadah hati itu adalah, sepertimana yang disebutkan oleh Al-Imam Al-Ghazali iaitu Taubat, Sabar, Syukur, Redha, Tawakkal, Mujahadah, Raja’, Khauf, Mahabbah, di dalam ilmu Tasawwuf ia disebut sebagai Maqam Ma’rifat.

Kali ini, saya akan cuba mengupas berkenaan sifat Tawakkal. Saya cuba kongsikan pada perspektif saya hasil daripada pengalaman dan juga pengamatan saya.

Ramai beranggapan rezeki itu apa yang di tangannya.
Sedangkan, rezeki itu merupakan rahsia Allah yang kita tidak tahu bagaimana percaturannya. Dia pemilik segala yang ada di langit dan di bumi. Dia boleh menaikkan dan menjatuhkan seseorang dalam sekelip mata.

Oleh kerana kita hidup di zaman moden, menjadikan jiwa kita terlalu menebal dengan materialistik. Jiwa sentiasa gelisah bila tiada duit di tangan, hati terlalu risau akan menempuh masa depan yang masih tidak pasti. Dengan kenaikan kos sara hidup dan keperluan yang lain, menambahkan lagi tekanan hidup.

Semua perkara kita akan berkira. Pakai kereta mewah, tetapi bila keluar makan dengan kawan, waktu bayar semua buat tak paham. Tinggal di rumah besar, tapi tak pernah jemput ibu ayah di kampung datang ke rumah. Mampu makan di restoran mewah, tapi bila ada peminta sedekah, nak hulurkan seringgit pun payah. Aduh ! kemewahan telah menghancurkan kemanusiaan.

Ditambah pula, sifat kebergantungan kita kepada sijil, kepada majikan, menjadikan sifat kebergantungan kita kepada Allah semakin luntur. Ini kerana, kita berasa selesa dan menganggap hidup kita telah terjamin dengan apa yang kita ada.

Si penuntut ilmu, belajar dan mengejar sijil dengan niat untuk memperoleh jawatan tinggi. Tidak terlintas untuk menyumbang ilmunya itu untuk manfaat ramai. Semuanya untuk kepentingan diri semata-semata.

Anak muda pula, bekerja keras untuk mencapai impian memiliki kereta mewah dan mengumpul kekayaan sehingga tidak mengambil kira sumber diperolehi dari jalan yang halal mahupun haram. Tidak terfikir pula untuk diinfakkan hartanya itu untuk insan yang lebih memerlukan melalui zakat ataupun sedekah.

Ibu bapa pula, terlalu sibuk bekerja di luar rumah. Tak cukup dengan kerja di pejabat, terpaksa pula melakukan kerja tambahan bagi menampung keperluan hidup keluarga, sehingga mengabaikan anak-anak di rumah. Tujuan asal mencari rezeki untuk membahagiakan keluarga telah dilupakan.

Saya ada terbaca satu status di media sosial, yang mempersoalkan kepada mereka yang memilki ramai anak sebagai menyusahkan negara, atas faktor bebanan hidup dan kemelesetan ekonomi. Beliau menasihati supaya dilakukan perancangan keluarga dan meletakkan had anak sepertimana di negara China.

Lihatlah, bagaimana orang tua kita dahulu membesarkan kita dengan adik-beradik yang ramai, saya sendiri ada 11 beradik. Manakala, ibu saya ada 14 beradik. Walaupun, dahulu gaji ayah kita tidaklah sebesar gaji yang kita perolehi sekarang. Tetapi, Allah telah menjamin rezeki setiap orang. Diberikan ilham untuk mendapatkan rezeki buat keluarganya.

Hikmah mengapa junjungan mulia Rasulullah S.A.W. dibesarkan di dalam keadaan yatim piatu, adalah untuk mendidik nabi agar sentiasa bergantung dan menyerahkan segalanya hanya pada Allah. Lantaran itu, baginda berani menyampaikan dakwah kepada kaumnya walau dihina, dicaci dan difitnah. Kerana baginda yakin Tuhan sentiasa ada bersama-Nya.

Di dalam sebuah hadis nabi mengajak kita untuk melihat bagaimana tawakkal dari seekor burung

Dari Umar bin Al-Khatab R.A., dari Rasullulah S.A.W. bersabda:

“Seandainya kalian sungguh sungguh bertawaakal kepada allah, sesungguhnya allah akan memberi kalian rezeki sebagaimana allah memberikan rezeki kepada seekor burung yang pergi dalam keadaan perutnya yang lapar lalu kembali lagi tetapi dalam keadaan kenyang.” (HR. Imam ahmad, Tirmidzi, ibnu hibban serta Al hakim)

Orang yang bertawakal tidak akan berkeluh kesah dengan apa sahaja, ujian yang ditimpakan kepadanya. Dia tidak akan pernah beputus asa jika gagal, dia akan berusaha dan terus usaha sehingga Tuhan berikannya kejayaan. Dia juga akan sedar harta yang dimiliki hanyalah pinjaman, lalu ia kongsikan hartanya itu kepada manusia lainnya.

Tawakal ini tidak akan diperolehi tanpa latihan dan juga keyakinan yang tinggi. Justeru itu, letakkan keyakinan kita sepenuhnya kepada Tuhan, pasti tak mengecewakan !


Sultan Yang Memiliki 1000 Orang Anak

Sultan Moulay Ismail dari Maghribi merupakan raja kedua bagi Dinasti Alawiyyah-Maghribi yang memerintah pada tahun 1672 hingga 1727 Masehi. Selain masyhur dengan sifatnya yang keras dan z4lim, Moulay Ismail juga dikenang sebagai seorang raja yang mempunyai lebih 1000 orang anak.

Pun begitu, tidak ramai saintis yang meyakini dakwaan sejarah berkenaan. Maka, sepasukan ahli antropologi dari Universiti Vienna pun menjalankan simulasi komputer untuk mengenal pasti sama ada hal sedemikian memang boleh terjadi ataupun tidak.

Semasa awal memegang tampuk kuasa, Moulay Ismail mewarisi negara yang sedang mengalami perpecahan dek peperangan dalaman dan perebutan takhta. Namun menjelang penghujung pemerintahannya, beliau berjaya membentuk sepasukan tentera diraja yang berkekuatan seramai 150 000 orang, kebanyakannya merupakan hamba sahaya dari Afrika sub-Sahara.

Bagi memelihara semangat pasukan elitnya ini, Moulay Ismail sering mengurniakan mereka wanita-wanita untuk digauli dan anak-anak yang lahir pula dibesarkan lalu diserap ke dalam pasukan tentera.

Moulay Ismail turut digelari ‘Pendahaga Dar4h’ lantaran sifatnya yang z4lim. Dicatatkan bahawa tahun-tahun awal pemerintahannya menyaksikan beliau mempamerkan sebanyak 400 kepala manusia di kota Fez, dan lebih 55 tahun kemudian, dianggarkan beliau telah menyeksa dan membvnuh kira-kira 30 000 orang secara keseluruhan, tidak termasuk mereka yang terkorban di medan pertempuran.

Sejarah juga menceritakan sifat cemburunya yang keterlaluan terhadap keempat-empat orang isteri dan 500 orang gundiknya. Mana-mana lelaki yang memandang mereka akan dijatuhi hukuman m4ti dan sebarang tuduhan zina yang dikaitkan dengannya akan menerima seksaan yang berat. Wanita-wanita yang dikaitkan dengannya itu sama ada akan digantung sampai mti, atau buah dada mereka dikerat, atau gigi mereka dicabut.

Menurut Guinness Book of World Recods, beliau mempunyai 888 orang anak. Dakwa Dominique Busnot, seorang diplomat Perancis yang kerap mengunjungi Maghribi pula, Moulay Ismail mempunyai 1171 orang anak setakat tahun 1704 Masehi. Ketika itu, beliau berusia 57 tahun dan pemerintahannya memasuki tahun yang ke-32.

Walaupun jumlah tersebut diragui oleh ramai saintis, simulasi-simulasi komputer yang dijalankan mendapati keadaan itu tidak mustahil untuk berlaku sekiranya Moulay Ismail mengadakan hubungan bersama isteri/gundiknya pada setiap hari selama 32 tahun. Saiz haremnya yang besar memungkinkan lagi keadaan ini berlaku. Bahkan menurut ujian simulasi, beliau hanya memerlukan 65 hingga 110 orang wanita untuk memperoleh jumlah yang sama.

Menukil Elisabeth Oberzaucher, ketua penyelidik dari Universiti Vienna, “Kami sangat skeptik dalam membuat perhitungan, namun kami dapati mempunyai bilangan anak seramai itu bukanlah suatu hal yang mustahil,” Beliau dan rakan penyelidiknya, Karl Grammer memerincikan hasil penemuan mereka itu dalam jurnal PLOS ONE pada tanggal 14 Februari 2014.

TERJEMAHAN:

John Black. (26 Februari 2014). How the Sultan Moulay Ismail of Morocco Sired 1000 Children. Ancient Origins. https://www.ancient-origins.net/news-general/how-sultan-moulay-ismail-morocco-sired-1000-children-001386


Obangsaek (오방색) : Lima Warna Tradisional Korea

Dalam masyarakat Korea, simbolisme warna-warna mereka dipengaruhi oleh banyak faktor, seperti sistem agama dan pemikiran, falsafah Yin dan Yang, Buddhism dan Confucianism. Walau bagaimanapun, simbolisme tradisional ini telah melalui banyak perubahan sejak beberapa dekad yang lalu akibat kemasukan pengaruh Barat dan budaya luar yang lain.

Dari segi sejarahnya, simbolisme  warna tradisional Korea ini telah wujud sejak dinasti kuno lagi dan mula diberi perhatian pada sekitar era Dinasti Joseon. Penggunaan warna dalam sejarah dan budaya Korea boleh dibahagikan kepada dua ciri utama, iaitu pertamanya, penggunaan warna putih dan warna semulajadi yang lain, dan kedua adalah penggunaan lima warna utama Korea (putih, biru, hitam, merah, kuning) yang dipanggil obangsaek.

Obangsaek dalam budaya Korea

Budaya Asia Timur serta kehidupan masyarakat pada zaman dahulu berpegang kukuh kepada persekitaran dan alam semulajadi, dan kerana itulah mereka mempercayai setiap elemen di atas muka bumi ini membentuk dunia yang kita diami pada hari ini. Yin dan Yang, yang bermaksud cerah dan gelap, diwakili oleh matahari dan bulan. Manakala lima elemen utama yang diambil daripada sumber semulajadi merangkumi api, air, pokok, logam berharga (emas dan perak) dan bumi yang dipanggil sebagai ohaeng.

Melalui ohaeng inilah setiap bahagian di atas muka bumi ini diinterpretasikan, seperti warna, kedudukan, masa dan cuaca. Bagi interpretasi warna, lima warna asas iaitu obangsaek adalah warna-warna yang mewakili lima elemen utama yang terdapat secara semulajadi dalam persekitaran kita. Selain itu, obangsaek ini juga mewakili lima kedudukan utama, iaitu selatan, utara, timur, barat dan tengah, yang selari dengan musim bunga, panas, luruh dan sejuk.

Lima warna utama ini ialah:

Masyarakat Korea juga percaya putih menjadi simbol kesucian, kebersihan, dan kerendahan hati, dan penggunaannya membayangkan pengabdian kepada semua perkara yang semula jadi, murni, dan suci. Sewaktu era Joseon, para sarjana yang berpegang kepada Confucianisme memakai jubah putih dengan hiasan jalur  hitam bagi menunjukkan kehormatan dan ketinggian ilmu mereka.

Simbolisme warna di Korea

Sewaktu era Dinasti Joseon, terdapat beberapa sekatan terhadap penggunaan warna yang dilakukan terhadap para pegawai dan pekerja di istana. Setiap warna adalah milik eksklusif seseorang individu bergantung kepada status sosialnya pada waktu itu. Sebagai contohnya, warna pakaian (top coat) untuk Maharani adalah kuning, manakala bagi Permaisuri pula adalah merah, bagi puteri pula adalah ungu merah manakala warna untuk isteri para pegawai adalah hijau. Warna-warna ini tidak dibenarkan penggunaannya dalam kalangan mereka yang berstatus rendah seperti penghibur wanita, bomoh dan kanak-kanak.

Warna biru dan merah, selain daripada termasuk dalam konsep yin dan yang, ia juga merupakan warna utama di Korea. Biru dan merah ini yang mewakili selatan dan timur, juga melambangkan arah penerimaan tenaga solar. Disebabkan inilah, dalam acara perkahwinan di Korea, masyarakatnya memilih warna biru dan merah sebagai warna utama kerana ia dipercayai mampu untuk menghalang sebarang semangat negatif dan jahat.

Dalam dunia politik Korea, warna turut memainkan peranannya yang tersendiri. Malah, ia adalah antara alat berkuasa dalam menyampaikan mesej yang tepat kepada masyarakat. Antara simbolisme warna dalam politik Korea adalah:

Dalam bidang sukan pula, warna merah merupakan lambang yang menunjukkan rasa bertenaga, kegembiraan dan sekaligus mencetuskan semangat dan keterujaan dalam diri masyarakat untuk menyaksikan acara sukan. Sebagai contohnya, ketika Piala Dunia 2002 yang berlangsung antara Korea dan Jepun, warna merah inilah yang banyak memberi semangat buat semua yang menontonnya.

Kesimpulan

Di sebalik falsafah dan simbolisme obangsaek di Korea, keadaan ini telah banyak mengalami perubahan sejajar dengan peredaran waktu. Campuran antara unsur tradisional, pengaruh Barat dan trend dalam dunia antarabangsa telah mengubah simbolisme warna di Korea menjadi begitu kompleks pada hari ini.

Jika sebelum ini warna merah dalam dunia politik memberikan konotasi negatif, pada hari ini ia turut dilihat sebagai warna harapan dan perpaduan. Malah, warna putih dan hitam merupakan antara warna pilihan utama dalam dunia fesyen. Walau dengan semua perubahan ini, dalam acara-acara tradisi seperti majlis perkahwinan dan memperingati kematian, masyarakat Korea masih berpegang kukuh kepada simbolisme warna ini sebagai suatu perlambangan yang memelihara kesucian majlis tersebut.

RUJUKAN:

Kim, W. (2016). Korean Traditional Color: Blue. National Museum of Korea, 35, 21. https://doi.org/10.1038/197021e0

Olesen, J. (2017). Korean Color Symbolism – Learn What Traditional Colors Mean in Korea. Retrieved March 27, 2021, from https://www.color-meanings.com/korean-color-symbolism/

Shin, M., Westland, S., Edel, M., & Cheung, V. (2012). Colour preferences for traditional Korean colours. Jornal of the International Colour Association, 48–59. Retrieved from http://aic-colour-journal.org/index.php/JAIC/article/view/126


Betul Ke Harga Buku Di Malaysia Ni Mahal?

Harga buku.

Bagaimanakah harga buku ditentukan?

Amalan biasa dalam bidang book production, harga buku ditentukan melalui kerjasama maklumat antara penerbit dan pengedar.

Harga buku ini ditentukan oleh kedua pihak ini setelah melihat kos cetak sebuah buku dan juga kajian bilangan ‘confident buyer’.

Jika confident buyer sesebuah buku menunjukkan terdapat 100 unit buku bakal dibeli, maka cetakan pertama buku tersebut sewajarnya akan dibuat sebanyak 500 unit. Jika confident buyer menunjukkan terdapat 500 unit buku bakal dibeli, cetakan pertama yang wajar ialah 1000 unit. Dan jika confident buyer menunjukkan 3000 unit bakal dibeli, maka cetakan pertama yang wajar ialah 5000 unit buku.

Asas dalam book production ialah; Semakin banyak unit buku untuk dicetak, semakin rendah kos seunit buku. Maka rendahlah harga jualan sesebuah buku baharu.

Di US dan UK, tempat berpangkalannya 5 penerbit gergasi, secara rata-rata confident buyer sesebuah judul buku amat tinggi, sekitar 10 ribu hingga 50 ribu unit untuk cetakan pertama. Ini adalah normal kerana permintaan rakyat di kedua negara tersebut terhadap buku agak tinggi berbanding di Malaysia. Apatah lagi, buku-buku di kedua negara ini juga dieksport ke seluruh dunia.

Bilangan permintaan yang tinggi (baca: bilangan pembaca buku) dan confident buyer yang baik, mewajarkan harga buku di kedua negara ini menjadi murah.

Ini berbeza dengan buku tempatan di Malaysia kini yang secara purata tidak mempunyai permintaan tinggi, apatah lagi confident buyer.

Tahukah anda, 10 tahun dahulu penerbit besar di Malaysia selamba saja boleh mencetak cetakan pertama dengan sebanyak 5 ribu hingga 10 ribu unit kerana yakin terdapat pembeli.

Kini? Cetak 1 ribu atau 2 ribu unit pun semput nak jual.

Anda mahu buku di Malaysia menjadi murah? Maksud saya buku baharu tempatan?

Jawapannya mudah, hasut kawan-kawan dan keluarga anda untuk beli dan baca buku tempatan. Buku terbitan The Patriots misalnya.

Saya terus terang, jika permintaan tinggi yarabbi, saya sendiri akan turunkan harga jualan buku The Patriots. Perkara ini memang telah dimulakan apabila kami menawarkan diskaun (pengurangan harga jualan) setelah melihat permintaan semakin baik.

Btw, harga buku import di Malaysia memang akan terus mahal selagi prestasi ringgit terus merudum.

Selamat pagi!


Jennifer Joseph: Wanita Di Sebalik Logo Columbia Pictures

Selain daripada ‘ngauman singa’ ikonik dari syarikat produksi Metro-Goldwyn-Mayer (MGM) dan bunyian orkestra 20th Century Fox, logo wanita memegang obor dari Columbia Pictures telah menjadi salah satu daripada logo yang dikenali oleh peminat filem secara umumnya.

Columbia Pictures merupakan sebuah studio perfileman dan syarikat produksi. Kini ia sebahagian daripada ‘keluarga’ besar Sony, sebuah konglomerat gergasi dari negara Jepun.

Sejak awal penubuhannya iaitu pada tahun 1918, sehinggalah ke pertukaran nama dari CBC Film Sales Corporation ke Columbia Pictures, syarikat ini sudah beberapa kali bertukar logo. Mulanya, Columbia Pictures menggunakan logo seorang askar wanita Rom, yang sedang memegang sebatang gandum dan perisai.

Kemudian pada tahun 1992, Michael Deas telah ditugaskan untuk menghasilkan lukisan logo terbaru Columbia Pictures.

Michael Deas seterusnya meminta bantuan rakan, seorang jurugambar bernama Kathy Anderson untuk membantu beliau memberi gambar rujukan, serta inspirasi menghasilkan lukisan “Torch Lady”.

Pada masa yang sama, Michael meminta rakan sekerja Kathy iaitu Jennifer Joseph, untuk menjadi model di dalam sesi pengambaran tersebut.

Selesai sesi pengambaran, 2 bulan berikutnya digunakan oleh Michael untuk menghasilkan karya agung beliau, iaitu lukisan “Torch Lady” logo Columbia Pictures yang kini telah didigitalkan.

27 tahun selepas sesi pengambaran, logo tersebut masih lagi digunakan dan dapat disaksikan oleh berjuta-juta manusia ketika mereka mula menonton filem yang dihasilkan oleh syarikat ini.

Kredit:

Artis : Michael DeasJurugambar : Kathy Anderson


Boleh Ke Solat Berimamkan Syiah?

“Tidak pernah aku melihat golongan menurut hawa nafsu yang lebih penipu daripada golongan Syiah.’‘ – Imam as-Shafie.

Syiah memegang jawatan
menteri bukanlah suatu perkara baru. Di zaman Khilafah Abbasiah, terdapat
seorang menteri yang merosakkan pertahanan negara. Dia bernama Muayyiduddin Abu
Thalib Muhammad bin Ahmad Al- Alqami Asy-Syi’i.

Ibnu Katsir berkata, “Pada saat itu di Baghdad terjadi fitnah yang hebat antara orang-orang Syiah dengan orang-orang Ahlu Sunnah. Di mana Al-Kurkh dan rumah-rumah orang Syiah ditaklukkan, bahkan termasuk rumah kerabat menteri Ibnu Al-Alqami. Inilah yang menjadi salah satu penyebab paling kuat sehingga dia meminta bantuan kepada orang-orang Tatar.

Dia telah menggesa supaya beratus ribu jumlah tentera dikurangkan, sehinggalah pertahanan Baghdad menjadi lemah. Rakyat di arah supaya berdiplomasi dengan tentera kafir Tatar. Seruan jihad juga diabaikan. Disuruh agar berlembut dengan musuh.”

Sandiwaranya tampak
apabila musuh dengan mudah masuk menjarah negara.

Syiah, dasar
pengkhianat!

Kaum berakidah sesat
ini juga berbeza solatnya.

Imam solat berjemaah mereka, di hadapan dan berada dalam satu lubang yang lebih rendah daripada makmum. Jikalau di masjid, kita dapat lihat lubang yang ada disediakan untuk imam.

Batu karbala yang
bulat leper atau empat segi berada di tempat sujud mereka. Mereka sujud di atas
batu itu. Batu yang paling suci pada mereka diambil di Karbala, atau di Masyad
dan Qom. Suatu cara bersembunyi, mereka akan melapik batu dengan sapu tangan
atau tisu supaya tidak diketahui orang.

Soalnya, adakah sah
solat di belakang Syiah…

Guru saya menjawab:

Solat di belakang
Syiah?

Imam Bukhari berkata : “Bagi saya sama saja, apakah aku solat di belakang Imam yang beraliran Jahmiyyah atau Rafidhah (Syiah) atau aku solat di belakang Imam Yahudi atau Nasrani. Dan seseorang Muslim tidak boleh memberi salam pada mereka, dan tidak boleh mengunjungi mereka ketika sakit juga tidak boleh berkahwin dengan mereka dan tidak menjadikan mereka sebagai saksi, begitu pula tidak makan haiwan yang disembelih oleh mereka.” (Imam Bukhari / Khalgul Afail, halaman 125).

DIalog Imam Asy
Syafi’i dengan murid seniornya, Al Buwaithi:

البويطي يقول:
سألت الشافعي: أصلي خلف الرافضي؟ قال: لا تصل خلف الرافضي، ولا القدري، ولا المرجئ.
قلت: صفهم لنا. قال: من قال: الإيمان قول، فهو مرجئ، ومن قال: إن أبا بكر وعمر ليسا
بإمامين، فهو رافضي، ومن جعل المشيئة إلى نفسه، فهو قدري

Albuwaithi: “Aku
pernah bertanya kepada Imam Asy Syafi’i, apakah boleh aku solat di belakang
orang berfahaman (syi’ah) rafidhah?”

Imam Asy Syafi’i menjawab: “Janganlah solat di belakang orang yang berfahaman Syi’ah Rafidhah, atau orang berfahaman Qadariyah, atau orang berfahaman Murji’ah!”

Al Buwaithi
mengatakan: “Sebutkanlah sifat mereka kepada kami!”

Imam Syafi’i menjawab:
“Barangsiapa mengatakan bahawa iman itu perkataan saja, maka ia seorang
Murji’ah.

Barangsiapa mengatakan
bahawa Abu Bakar dan Umar bukan imam, maka ia seorang Syiah Rafidhah.

Barangsiapa menjadikan
kehendak untuk dirinya, maka ia seorang Qadariyah”

(Siyaru A’lamin
Nubala, karya Imam Dzahabi 10/31).

TIDAK BOLEH.

Rujukan:


Keinginan Warga Filipina Menjadi Sebahagian Daripada Bangsa Melayu

Keinginan
warga Filipina untuk menjadi sebahagian daripada dunia Melayu merupakan satu
keinginan yang didambakan bukan saja oleh ahli politik dan golongan cendekiawan
tetapi juga generasi muda negara itu. Buktinya jelas dilihat menerusi
pembentangan yang dibuat oleh dua panel dari Filipina iaitu Penyelidik
Suruhanjaya Sejarah Kebangsaan Filipina, Ian Christopher B. Alfonso dan
Timbalan Pengerusi Jabatan Sejarah Universiti De La Salle, Manila, Dr Fernando
A. Santiago Jr baru-baru ini.

Pembentangan dua panel ini dibuat semasa Persidangan Antarabangsa Sejarah dan Budaya buat kali keenam (ICHCC-SEA) di Institut Antarabangsa Islam dan Alam Melayu (ISTAC), Kuala Lumpur. Semasa sesi pembentangan kertas kerja bertajuk Manila Fifty Years After Magellan, Alfonso dengan bersemangat mengatakan Filipina ingin menjadi sebahagian daripada sejarah Dunia Melayu. Beliau berkata, “Sebenarnya, kami merasa amat aneh untuk mengaitkan diri kami dengan golongan Hispanik (kelompok penjajah Sepanyol) dan Amerika, seolah-olah nenek moyang kami merupakan sebahagian daripada mereka. Sedangkan hakikatnya kami merupakan bangsa Melayu.”

Tambah
beliau, keadaan ini berlaku berikutan aktiviti imperialisme yang digerakkan
selama beratus-ratus tahun sehingga menghilangkan semua pertalian sejarah dan
agama dengan kerajaan-kerajaan lain di Nusantara. Sedangkan sebelum berlakunya
gerakan penjajahan oleh Sepanyol, hubungan persaudaraan yang terjalin antara
Manila dengan kerajaan-kerajaan Melayu terutama Kesultanan Brunei amat akrab
sehingga abad ke-16 Masihi.

Tambahnya, “Sejarah mencatatkan bagaimana Sepanyol memusnahkan hubungan antara kesultanan di Manila dengan Brunei, Acheh dan Empayar Turki Uthmaniyyah. Mereka memisahkan kami dari dunia Melayu dan memberi nama Filipina kepada sebuah negara Melayu yang ditawan mereka dan menjadikan warganya sebagai tebusan. Sedangkan kedatangan mereka ke Filipina berlaku secara tidak sengaja pada tahun 1521 (semasa ekspedisi mengelilingi dunia yang digerakkan Ferdinand Magellan) semasa mencari jalan ke Maluku.” Pada tahun 1565, maka bermulalah gerakan penjajahan Sepanyol ke atas Filipina bermula di Cebu sebelum bergerak ke Luzon, Mindanao, Brunei dan Maluku. Walaupun Mindanao jatuh ke tangan Sepanyol, pemerintah-pemerintah tempatan terus menentang pendudukan mereka seperti Sultan Kudarat dan keadaan ini berterusan hinggalah tamatnya penjajahan kuasa Eropah itu. Sementara Maluku pula ditinggalkan pada tahun 1663 sekaligus membuka ruang kepada Belanda menguasai wilayah itu.

Selepas tahun 1571, Manila hilang dari perbincangan Islam di dunia Melayu. Menurut Alfonso, apa yang berlaku ini merupakan sesuatu yang menyedihkan dan beliau tertanya-tanya apakah sejarawan di Malaysia dan Indonesia mengetahui apa yang berlaku ke atas orang Melayu di sana pada ketika itu. Ini kerana sebahagian rekod sejarah membabitkan orang Melayu di Filipina direkodkan seperti kisah Putera Luzon (pahlawan Melayu abad ke-16), permainan kuasa Rajah Matanda dan keberanian umat Islam mempertahankan Pampago. Tambahnya lagi, “Adakah semua ini hanya akan dihargai oleh orang Filipina dan tidakkah naratif ini boleh menjadi sebahagian daripada kesedaran orang Melayu?”

Tidak ramai tahu usaha membawa Filipina kembali ke pangkuan dunia Melayu telah dibuat pada abad ke-19 menerusi Jose Rizal dan ini pernah dinyatakan dalam satu artikel The Patriots tidak lama dahulu. Namun, usaha tersebut berjaya digagalkan oleh Sepanyol. Tambah Alfonso, “Usaha memulihkan sejarah sebelum penjajahan sebenarnya ialah perjuangan untuk mengintegrasikan diri kami sebagai sebahagian daripada dunia Melayu.”

Hal yang sama turut ditegaskan oleh Dr Santiago Jr semasa membentangkan kertas kerjanya yang bertajuk Spanish Colonialism and The Emergence of the Hispanized Malay in the Philippines. Beliau memberitahu persoalan berkenaan identiti sebenar orang Filipina sudah dibincangkan sejak awal abad ke-19 lagi berikutan penemuan pelbagai bukti kaitan sejarah antara Filipina dengan dunia Melayu. Tetapi disebabkan kesan penjajahan yang terlalu lama, ia mengubah weltanschauung (pandangan dunia dalam Bahasa Jerman) mereka dengan berpandangan mereka berbeza sama sekali dengan penduduk dunia Melayu. Tambahnya, “Keadaan ini berlaku akibat penjajahan Sepanyol dan kemudiannya Amerika Syarikat yang memusnahkan jati diri dan identiti bangsa orang Filipina.”

Tambahnya
lagi, ini merupakan sesuatu yang mengecewakan kerana sehingga abad ke-16, orang
Melayu Filipina amat aktif di Nusantara dari segi politik, ekonomi dan sosial.
Justeru, tidak hairanlah hubungan yang terjalin antara kerajaan-kerajaan Melayu
ketika itu sangat akrab sehinggakan Acheh berupaya menghantar ulama ke sana
sebagai sebahagian daripada misi dakwah mereka. Tambahnya lagi, “Kedatangan kuasa
Barat menyebabkan semua ini terhenti dan kami terpisah dari dunia Melayu.”

Menurut Alfonso, orang Melayu di Filipina juga merupakan kelompok pertama yang menentang dan berjaya membebaskan diri daripada penjajahan kuasa Eropah, bukan Jepun yang menandakan kehebatan mereka menerusi kemenangan pada Perang Rusia-Jepun. Keberanian Lapulapu yang menewaskan Sepanyol di Mactan pada tahun 1521 memberi inspirasi kepada negara itu.  Buktinya, Deklarasi Kemerdekaan Filipina yang dibuat pada tahun 1898. Walaupun deklarasi ini ditolak oleh Sepanyol dan Amerika Syarikat, deklarasi ini membangkitkan semula memori kemenangan Lapulapu di Mactan dan menunjukkan koloni Sepanyol di Kepulauan Melayu bernama Filipina belajar untuk merdeka sekaligus mencetuskan kebangkitan gelombang nasionalisme di Asia. Kematian Magellan pada tahun 1521 turut menunjukkan perang orang Filipina ke atas Sepanyol dan Amerika Syarikat juga merupakan perang untuk membela nasib bangsa Melayu yang ditindas selepas dijajah ratusan tahun oleh kuasa asing.

RUJUKAN:

1.
Merican, Ahmad Murad. (2019). Filipinos and the Malay world. New Straits Times.
https://www.nst.com.my/opinion/columnists/2019/09/520693/filipinos-and-malay-world

2.
Iszahanid, Hafizah. (2019). Filipina asal rumpun dunia Melayu. Berita Harian. https://www.pressreader.com/malaysia/berita-harian-malaysia/20190924/282432760874715


Betul Ke Dah Capai Makrifat, Tak Perlu Solat Dah?

Ibadah solat adalah salah satu rukun Islam. Tuntutan solat telah disebut banyak dalam al-Qur’an dan hadis-hadis Rasulullah Shallallahu ‘alaihi wasallam.

“Sesungguhnya sembahyang itu adalah kewajipan yang ditentukan waktunya atas orang-orang yang beriman.” SURAH AN-NISA: 103

Baginda Rasulullah SAW bersabda kepada Mu’adz bin Jabal ketika Baginda mengutusnya ke negeri Yaman:

أَخْبِرْهُمْ أَنَّ اللهَ قَدَ فَرَضَ عَلَيْهِم خَمْسَ صَلَوَاتِ فىِ كُلِّ
يَوْمٍ وَلَيْلَةٍ

“Khabarkanlah kepada mereka (penduduk Yaman) sesungguhnya Allah Ta’ala telah mewajibkan ke atas mereka sembahyang lima waktu pada setiap siang dan malam.” HADIS RIWAYAT BUKHARI

Sesungguhnya kedudukan solat adalah tiang agama dan suatu hal yang umum diketahui oleh setiap orang Islam bahkan orang bukan Islam juga banyak mengetahui ibadah utama Umat Islam ialah solat. Ia adalah hadiah paling istimewa dari Allah Taala kepada Nabi Muhammad s.a.w ketika peristiwa Isra’ Mik’raj.

Pada malam itu, Baginda s.a.w telah menerima ibadah solat secara langsung dari Allah tanpa perantara Jibril a.s. Ia jelas berbeza dengan ibadah-ibadah lain yang mana Jibril a.s merupakan perantara utama. Ini menunjukkan betapa penting dan tersendirinya tuntutan solat itu.

Dalam kitab Sahih Bukhari dan Sahih Muslim ada menyatakan dua solat yang dilakukan seseorang Islam dengan betul akan menebus dosa-dosa yang berlaku di antara kedua-dua solat tersebut.

Ini berdasarkan hadis, Abu Hurairah r.anhu berkata, Rasulullah SAW bersabda yang bermaksud: “Dengan melakukan solat lima waktu Allah akan menghapuskan dosa-dosa”. HADIS RIWAYAT AL-BUKHARI

Hadis seterusnya, Uthman R.anhu berkata, Rasulullah SAW bersabda yang bermaksud: “Sesiapa yang berwudhu’ dengan sempurna sebagaimana yang diperintahkan oleh Allah, maka semua solat fardhu yang dilakukannya akan menebus dosa yang ada di antara solat tersebut”. RIWAYAT MUSLIM

2.0 Hakikat Solat

Solat adalah beberapa perkataan dan perbuatan yang dimulai dengan takbir dan diakhiri dengan salam dengan syarat-syarat yang tertentu. Ini definisi solat pada fikih, lalu disempurnakan solat dengan adanya tawajuh (menghadap Hati) kepada Allah kerana tawajuh adalah ruh solat. Ruh solat adalah bertawajjuh kepada Allah dengan sepenuh hati, dengan khusyu’, ikhlas dan hati yang hadir dalam berzikir, berdoa dan memuji.

Solat adalah perlakuan zahir dan batin yang membawa impak penyucian yang besar dalam pembinaan kehambaan. Di dalam solat terdapatnya doa, pujian, zikir, bacaan al Quran, istighfar dan selawat.

Setiap rukun solat juga mengandungi asrar (rahsia-rahsia) tertentu. Adalah Solat mesti ditunaikan dengan di dirikan atas tiga rukun agama :

1) Iman (tauhid yang sahih)
2) Islam (perlakuan ibadah solat yang menuruti fiqh muktabar)
3) Ihsan (adanya khusyu’) sebagai kesempurnaan solat.

2.1. Sudah Makrifat Tak Perlu Solat?

Ini adalah tipudaya yang sangat halus. Sebenarnya, kita tidak perlu menjawab panjang persoalan ini apatahlagi ia dilakukan orang ‘double jahil’ yang tidak sayugianya dijadikan contoh.

Terus terang ajaran ini memang mudah diterima sebahagian golongan ibarat orang mengantuk di sorok bantal. Memang sudah malas solat, datang pula kefahaman tidak wajib solat, lantas disambut dengan hawa nafsu bukan dengan makrifat sebenar. Ini kerana orang yang benar makrifat pasti rindu berhubung dengan Allah yakni solat.

Dalam perjalanan kesufian, solat adalah segala-galanya. Baca lah sejarah para ulama sufi, mereka semua amat mencintai solat malah solat malam adalah kelaziman dalam rutian harian mereka.

Kita lanjutkan lagi, rata-rata para penyeleweng ajaran sufi sebenar atau ajaran atas jenama hakikat-hakikat ini gemar menggunakan nama Syaikh Abdul Qadir al Jilani. Persoalannya di sini, bagaimana pandangan Syaikh Abdul Qadir Al Jilani tentang ibadah solat?

Di dalam kitabnya yang terkenal Sirrul Asrar, al-Syaikh membicarakan suatu bab khusus tentang solat malah membahagikan solat kepada dua yakni solat syariat dan solat hakikat.

Menurut Syaikh, solat syariat ialah solat seluruh badan yang zahir pada gerakan tubuh, seperti badan berdiri, lidah membaca, ruku’, sujud’, duduk, mengeluarkan suara dan bacaan-bacaan. Solat ini mempunyai waktu tertentu di dalam satu hari satu malam lima kali berserta sunatnya.

Adapun solat tariqat ialah solatnya hati selama-lamanya iaitu sebagaimana tersebut dalam al-Qur’an ‘Solat al Wusta’ iaitu solat hati kerana hati berada di tengah badan, antara kanan dan kiri, antara atas dan bawah dan antara bahagian dan celaka.

Solat tariqat dilakukan selamanya tanpa batas waktu selama hidup dunia dan akhirat. Masjidnya adalah hati. Berjemaahnya ialah kesepaduan antara kesucian batin dengan selalu memperdengarkan tauhid dengan lisan batin. Hati dan ruh selamanya tak terpisah dari solat ini.

Solat daim (solat yang berkekalan) yang sering disebut-sebut oleh setengah para ahli sufi adalah tidak salah sebenarnya kerana maksud yang dikehandaki adalah hati sentiasa solat walau dimana berada (hati sentiasa menghadap Allah sebagai hakikat kiblat) namun bukan bermakna meninggalkan solat syariat kerana barang syariat itu menyatakan erti hakikat.

Yang bermasalah sekarang ini, terdapat mereka yang menggunakan jenama solat daim tetapi tidak solat lima waktu. Oleh kerana itu, meskipun Syaikh Abdul Qadir al Jilani membahagikan solat kepada dua bentuk tetapi beliau mengakhiri kupasannya dengan menyebut,

“Bila dua solat telah berpadu (solat syariat dan tariqat) zahir dan batin. Maka sempurnalah solat itu dan pahalanya pun sangat besar. Qurbah (kedekatan dengan Allah) diraih oleh solat rohaniah dan darjat (syurga) diraih oleh solat badannya, maka orang yang melakukan solat seperti ini (kesepaduan syariat dan tariqah) beerti lahirnya ahli ibadah dan batinnya arifbillah.”

Tidak cukup dengan itu, pada akhir kitab Sirrul Asrar, al Syaikh membentangkan 11 golongan ‘sufi’ yang menyeleweng dan antara yang disebutkan ialah golongan Haliyyah. Siapakah golongan Haliyyah? Mereka yang beranggapan bahawa jika seseorang sudah mencapai peringkat kewalian, maka gugurlah tuntutan – tuntutan syarak atas mereka.

Demikian jika kita membaca matan – matan Hikam Ibnu Athoillah. Saya sebutkan disni kerana matan Hikam ini sangat masyhur digunakan di dalam celahan-celahan ‘geng-geng’ yang mendakwa bicara makrifat hakikat tanpa syariat ini. Apa yang disebut dalam matan Hikam tentang solat? Antaranya ialah :

الصلاة طهرة للقلوب من أدناس الذنوب و استفتاح لباب الغيوب

“Solat adalah pembersih hati dari kotoran dosa dan pembuka pintu keghaiban (makrifat dan rahsia-rahsia ilahi)”

Syaikh berkata lanjut di matan seterusnya,

الصلاة محل المناجة ومعدن المصافات : تتسع فيها ميادين الأسرار وتشرق فيها شوارق الأنوار

“Solat adalah tempat munajat dan kerinduan, di dalam solat terdapat ruang rahsia – rahsia dan di dalam solat juga bersinar sinaran-sinaran cahaya”

3.0 Solat & Permusafiran

Untuk melihat lagi betapa pentingnya ibadah solat, ayuh kita perhalusi firman Allah ini,
Allah Taala berfirman:

“dan apabila kamu bermusafir di muka bumi, maka kamu tidaklah berdosa memendekkan sembahyang (solat qasar) jika kamu takut diserang oleh orang-orang kafir”. SURAH AN NISA’:101

Tuntutan ibadah solat sangat berat, ia tidak dapat ditinggalkan walau di mana dan dalam apa jua keadaan sekalipun, baik ketika sakit, musafir bahkan sekalipun dalam ketakutan ketika peperangan.

Sekiranya diperhalusi lagi tentang kepentingan solat, sekiranya seseorang itu tidak mampu menunaikannya secara berdiri, dia diberi kelonggaran oleh syara‘ menunaikannya dalam keadaan duduk.

Jika tidak mampu dengan duduk, solat dengan cara berbaring. Jika masih tidak mampu solat cara berbaring, memadailah dengan isyarat atau ditunaikan sekadar keupayaannya, selama mana dia masih dalam lingkungan orang mukallaf.

Info Buku : https://www.facebook.com/100002003890223/posts/2474897789253660/?d=n

Saya tidak memanjangkan artikel ini dengan bicara solat musafir, memadai setakat ini. Saya cadangkan para pembaca mendapatkan buku Solat Musafir : Jama’ & Qasar karya penulis untuk membaca perbahasan lanjut.

Sekian,


Perang Current Tesla Vs Edison

“Pertarungan” tersebut berlaku pada tahun 1893 di Chicago World’s Fair, disisi yang lain, pereka cipta Thomas Edison yang terkenal. Disebelah yang lain pula, bekas pekerjanya iaitu Nikola Tesla.

Penjelasan ringkas : arus elektrik didalam wayar besi adalah aliran elektron, ditolak bersama dengan voltan. Jika voltan berpunca dari bateri, aliran elektron bergerak dalam satu arah sahaja. Arus terus ini dipanggil dengan singkatan sebagai “DC” iaitu Direct Current.

Bagaimanapun, bateri bukanlah satu-satunya sumber tenaga. Untuk itu, kita menggunakan arang batu ataupun gas asli. Pelepasan tenaga kimia dilepaskan kedalam dandang kerana haba menghasilkan stim yang memutarkan aci (shaft) sebuah generator. Dalam kes paling mudah, aci memutarkan magnet didalam gegelung melalui prinsip dorongan elektromagnetik menghasilkan arus elektrik.Peralihan kutub dari positif kenegatif yang berbalik beberapa banyak kali persaat sebaik sahaja aci generator berpusing. Oleh itu, arus berulang alik pada arahnya. Ini dipanggil sebagai arus ulang alik, atau AC. Arus elektrik tersebut melakukan beberapa fungsi yang berguna pada kedua-dua arah, seperti memanaskan wayar didalam pembakar roti.

Bermula pada lewat 1880an, Edison memulakan kaedah yang lebih kos efektif dalam menjanakan tenaga elektrik, yang bersesuaian dengan peranti yang berkenaan, ini termasuklah motor dan meter yang diggunakan untuk menyukat penggunaan tenaga elektrik DC yang digunakan. Bagaimanapun, terdapat satu masalah. Pada zaman itu, tiada peranti yang boleh mengubah voltan DC kepada nilai rendah atau tinggi.

Untuk kegunaan selamat kilang dan perumahan, generator DC dicipta untuk menghasilkan elektrik pada voltan yang rendah. Kelemahannya ini bermaksud kehilangan sewaktu penghantaran dari generator kepada pengguna adalah tinggi. Edison memikirkan bahawa ini merupakan suatu masalah yang boleh diterima, tetapi ini terhad kepada jarak antara generator dan pengguna kepada kurang dari sekilometer atau dua.

Di pihak yang lain pula, Tesla mempunyai senjata rahsia dipanggil sebagai Transformer. Ianya satu susunan ringkas teras besi dan lilitan kuprum yang membenarkan voltan diubah menjadi tinggi atau rendah. Hanya masalahnya transformer ini berfungsi pada arus ulang alik (AC). Dengan transformer, Tesla boleh mempertingkatkan pengeluaran output generator kepada beribu voltan dengan penghantaran jarak jauh dengan kehilangan elektrik yang rendah kemudiannya merendahkannya lagi dengan nilai yang selamat untuk penghantaran akhir kepada pengguna.

Namun banyak yang terpaksa di risikokan, termasuklah royalti paten dan hak untuk memberi elektrik kepada bandaraya di Amerika Syarikat. Pertarungan yang “sengit” itu dipanggil sebagai “War of the Currents”.

Terasa dengan “arus perlawanan” menghempas dan melawan beliau, Edison menukar taktik dan melancarkan kempen memberi maklumat salah untuk berhujah mengenai arus ulang alik AC adalah bahaya. Untuk menjelaskan lagi hujahnya, dia mengadakan sesi memberi kejutan elektrik kepada kucing, anjing jalanan dan kuda dihadapan orang awam

Pertempuran ini bersambung, sehinggalah kejayaan telah disahkan dimiliki oleh kem Tesla AC, mereka dianugerahkan dengan kontrak untuk memberi tenaga kepada Pameran tersebut. Dari situ bermulalah semuanya menggunakan arus ulang alik AC, dengan keputusan muktamad proses menyalurkan elektrik pada 1896 ke kawasan lampu jalan di lorong jalan di bandaraya Buffalo dengan tenaga AC dibekalkan oleh generator hidroelektrik di Niagara Falls.

Kini 99.9% penjanaan elektrik yang menjanakan Amerika Syarikat adalah penggunaan arus ulang alik AC.

Rujukan:

Michael S. Rosenwald (2017) “Great God, he is alive!” The first man executed by electric chair died slower than Thomas Edison expected. The Washington Post

Alan Finkel (2017) Tesla vs Edison: the AC/DC current wars make a comeback


3 Kali Kapal Yang Dinaikinya Tenggelam, Dia Tak Tenggelam

Kem4t1an merupakan satu perkara yang pasti buat tiap-tiap yang bernyawa. Kem4t1an itu akan tiba tidak awal mahupun lewat sesaat. Kata orang, jika belum sampai aj4l, jatuh bangvnan pun boleh terselamat.

Hal ini terjadi kepada seorang anak kapal bernama Violet Jossep. Violet Jossep merupakan seorang anak kapal yang bertugas di kapal Titanic. Jika seseorang itu terselamat dari Titanic sudah cukup menarik, bagaimana pula seseorang itu terselamat dari kem4l4ngan yang melibatkan “adik-beradik” Titanic yang lain?

Sejak dilahirkan, Violet Jossep boleh dikatakan agak bertuah. Di dalam adik-beradiknya, boleh dikatakan hampir separuh men1nggal ketika usia muda dan Violet merupakan adik-beradik pertama di dalam lingkungan keluarga mereka yang terselamat. Ketika usia kanak-kanaknya, Violet juga disahkan menghidap batuk kering dan doktor mengatakan hayatnya tidak lama. Namun, beliau berjaya sembuh dari peny4k1t tersebut.

Violet memulakan pekerjaan sebagai anak kapal ketika syarikat White Star Line berada di dalam keadaan genting. Pada ketika itu, aset syarikat tersebut berkurangan kerana mereka menggunakan segala kewangan mereka untuk pembinaan kapal kelas Olympic, iaitu RMS Olympic, Titanic dan Britannic.

Violet Jossep agak bertuah kerana berjaya mendapat kerja sebagai pelayan kapal di RMS Olympic. Kerjaya Violet Jossep di atas Olympic mendapat perhatian kerana bukan sebarangan orang boleh bekerja di kapal tersebut. Namun, pada satu hari, ketika RMS memulakan pelayaran dari Southampton, Olympic dil4nng4r oleh HMS Hawke.

Tiada kemalangan jiwa dilaporkan namun cukup memberikan pengalaman buruk kepada anak kapal dan penumpang Olympic. Ini kerana, bahagian kiri Olympic mengalami kerosakan yang agak teruk. Violet juga turut mengalami gegaran semasa insiden itu terjadi.

Namun, Violet tetap meneruskan perkhidmatannya di laut dan kali ini beliau berpindah ke RMS Titanic.  Rakan-rakan sekerjanya menyarankan agar beliau berpindah ke Titanic walaupun Violet agak gembira di Olympic kerana menurut mereka, Titanic akan memberikan pengalaman baharu kepada Violet.

Ternyata benar dakwaan rakan-rakan Violet, VIolet terlibat di dalam tragedi paling tragik di dalams sejarah maritim.  Ketika Titanic berlangg4r aisberg, Violet sedang berehat di kabinnya. Violet kemudian bersiap-siap untuk membantu penumpang. Di kelas pertama, Violet diminta oleh Thomas Andrews untuk memberi contoh yang baik terutama kepada penumpang yang tidak berbahasa Inggeris.

Violet kemudian menaiki bot keselamatan #16 dan berjaya diselamatkan oleh RMS Carpathia. Sekali lagi, Violet terselamat dari kem4l4ngan kapal. Walaupun peristiwa Titanic menjadi pengalaman buruk buat Violet, Violet masih meneruskan perkhidmatannya di laut.

Selepas penenggelaman Titanic, Violet semula ke Olympic sehingga Pe-Rang Dunia Pertama tercetus dan sejurus selepas itu, beliau berkhidmat di kapal HMHS Britannic, adik kepada RMS Olympic dan Titanic.  Kali ini, Violet berkhidmat sebagai jururawat di atas kapal hospital Britannic itu.

Pada pagi 21 November 1916, Britannic telah dit0rp3d0 oleh sebuah kapal selam Jerman. Kali ini, nyawa Violet betul-betul di hujung tanduk. Bot keselamatan yang dinaiki Violet mvsnah kerana dih3nt4m oleh kipas kapal. Violet sempat terjun dari bot tersebut. Tidak seperti kem4l4ngan yang lain, kejadian kali ini memberikan Violet trauma dan berehat selama beberapa tahun.

Walaupun Violet terlibat di dalam kem4l4ngan-kem4langan tragik, Violet kembali semula ke laut dan sempat berkhidmat kembali ke laut bersama Red Star Line.  Kali ini, Violet berpeluang untuk mengelilingi dunia sebanyak dua kali semasa berkhidmat di atas kapal Bergernland. Violet berkhidmat sebagai anak kapal sehinggalah tahun 50an.

Nampaknya, ajal Violet bukanlah di atas laut, sebaliknya beliau kembali ke negeri cacing di rumahnya di atas katil pada usia 83 tahun. Violet cukup bertuah kerana terselamat dari tiga-tiga kem4l4ngan tragik yang dialami oleh adik-beradik Titanic ataupun sebenarnya kapal-kapal ini m4l4ng kerana terdapat Violet Jossep bekerja di atas kapal mereka?

RUJUKAN:

Kershner, K. (2017, November 21). Meet Violet Jessop, Survivor of Three Shipwrecks. Retrieved January 05, 2021, from https://history.howstuffworks.com/historical-figures/unsinkable-violet-jessop.htm

Archives, T. (2012, March 01). Africa through a lens: The National Archives. Retrieved January 05, 2021, from https://www.nationalarchives.gov.uk/titanic/stories/violet-constance-jessop.html